Pertingkatkan usaha bendung jenayah ekonomi di Sarawak
Oleh KOSMO!

15 Disember 2021, 7:18 pm
PETALING JAYA – Kadar peningkatan jenayah ekonomi dijangka bertambah dalam masa terdekat ini sekiranya tiada kaedah yang betul untuk menangani masalah tersebut ekoran isu kenaikan harga barang dan pendapatan golongan B40 yang telah terjejas.
 Bekas Ketua Polis Negeri Sarawak, Datuk Dr. Yusoff Nook berkata, pandemik Covid-19 telah memberi kesan kepada pendapatan kumpulan B40 dan ini pastinya akan menggalakkan mereka beralih kepada alternatif lebih murah tanpa mengira kualiti, keselamatan termasuk perkara yang tidak sah dari segi undang-undang.
Menurutnya, isu ini perlu diberi perhatian oleh kerajaan negeri serta agensi penguatkuasaan undang-undang yang  berkaitan bagi  meneliti kaedah untuk menangani jenayah ekonomi dan menutup ketirisan kepada ekonomi negeri.
“Komitmen berterusan kerajaan negeri Sarawak untuk mengekalkan kadar rendah jenayah boleh disokong menerusi lebih banyak inisiatif untuk menangani jenayah ekonomi seperti rokok seludup bagi mencapai pertumbuhan ekonomi dan kemakmuran yang lebih baik.
 “Kadar jenayah di negeri ini  adalah di bawah purata nasional  dan ia adalah gambaran usaha kerajaan negeri yang bekerja rapat dengan agensi-agensi penguatkuasaan undang-undang bagi menjaga kehidupan dan harta di negeri ini.
“ Hubungan kerja yang baik ini hendaklah dikekalkan, malah telah dicontoh oleh negeri-negeri lain,” katanya dalam kenyataan.

Selain itu,  Yusoff  menegaskan, satu kes utama yang harus diberi perhatian adalah  Sarawak merupakan satu daripada negeri yang memiliki kadar rokok seludup tertinggi di Malaysia yang mana sembilan daripada 10 rokok yang dijual adalah rokok seludup dan tidak dibayar cukai.
“Jenayah ekonomi yang tidak terkawal ini bukan sahaja mengakibatkan kerugian hasil berbilion ringgit, tetapi juga memperkaya penjenayah, yang kemudiannya menggunakan wang itu untuk merasuah dan memudah cara penyusupan penjenayah di dalam institusi penguatkuasaan undang-undang dan politik,” ujarnya.


47 tahfiz tiada kelulusan pelan pemajuan
Oleh ISKANDAR SHAH MOHAMED

15 Disember 2021, 6:48 pm
KUALA SELANGOR – Sebanyak 47 pusat tahfiz persendirian di sekitar daerah ini didapati tiada kelulusan pelan pemajuan yang ditetapkan Majlis Perbandaran Kuala Selangor (MPKS).
Setiausaha MPKS, Mohamad Yusli Askandar berkata, kelulusan pelan itu penting bagi memastikan faktor keselamatan dan ciri bangunan mengikut spesifikasi bagi mengelak kejadian tidak diingini seperti tragedi kebakaran.
“Setakat ini, hanya dua pusat tahfiz persendirian masing-masing di sekitar Jeram dan Puncak Alam telah mendapat pelan kelulusan pengoperasian.
“Namun, sebanyak 47 pusat tahfiz lain didapati masih tidak mempunyai pelan pemajuan tersebut,” katanya pada sidang akhbar selepas Taklimat Pemutihan Institusi Tahfiz dan Sekolah Agama Persendirian di sini, hari ini.
Jelas Mohamad Yusli, pengurusan pusat tahfiz persendirian yang belum mempunyai pelan itu diharap segera menghantar permohonan untuk disenaraikan dalam inventori MPKS.
“Mereka boleh mengemukakan permohonan pelan pemajuan menerusi perunding yang dilantik untuk pertimbangan kelulusan.

“Selain itu, pengusaha tahfiz boleh mendapatkan khidmat nasihat perunding perancang bandar bertauliah daripada Malaysian Institut of Planner (MIP),” ujarnya.- K! ONLINE


‘Sindiket penipuan merosakkan reputasi saya’ -DDNK
Oleh KOSMO!

15 Disember 2021, 6:34 pm
Oleh Aida Rizmariza Kamaruddin
KUALA LUMPUR – Pengurus wang bertauliah, Datuk Dr. Nazri Khan Adam Khan (DDNK) mendedahkan taktik sindiket penipuan yang menggunakan namanya sehingga mengaut keuntungan ratusan ribu ringgit.
Selain menggunakan gambar, poster, slogan, petikan suara di radio dan bual bicara serta kandungan daripada laman sosial, menurut Nazri mangsa juga dimanipulasi melalui kononnya pelaburan yang dibuat mampu mengaut keuntungan dalam tempoh yang singkat.
“Melibatkan hampir 100 mangsa dan jumlah keseluruhan juga bernilai hampir RM100,000. Modus operandi mereka amat licik dengan jaminan tidak masuk akal yang memberi pulangan 100 peratus dan modal berganda dalam beberapa hari saja. Sindiket itu juga menipu dengan tawaran tidak wujud menggunakan nama saya selain nama syarikat juga.
“Sekarang ini lebih mudah kerana mereka boleh mengumpan mangsa menerusi dalam talian dan hampir 100 mangsa datang kepada saya dengan mengemukakan bukti penipuan iaitu perbualan dan rakaman suara di WhatsApp” katanya pada sidang akhbar berkaitan penyalahgunaan namanya menerusi pelbagai medium oleh sindiket penipuan di Hotel Berjaya Times Square, di sini.
Menurut Nazri masalah yang sudah berlarutan selama beberapa tahun ini semakin meruncing dalam tempoh pandemik memandangkan kebanyakan kelas sahamnya dilakukan secara dalam talian.

“Kegiatan ini semakin serius sejak tempoh Perintah Kawalan Pergerakan (PKP) 3.0 kerana sebelum itu tidak terlalu agresif. Ramai mangsa adalah dalam kalangan mereka yang tidak sofistikated dan setakat ini lebih 100 individu dan syarikat dikesan menggunakan nama saya.
“Antara kesannya apabila keadaan ini tidak terkawal selain memburukkan reputasi, ramai yang sangsi dengan syarikat saya selain itu juga seminar saya.
“Saya sudah membuat beberapa laporan polis dan setakat ini belum ada tindakan dan saya mengharapkan kerjasama pihak berkuasa dalam membanteras kegiatan terbabit kerana dikhuatiri menjadi barah kepada industri pelaburan jika dibiarkan,” katanya. – K! ONLINE


IPK Perak bakal dibina di Meru Raya
Oleh ASLIZA MUSA

15 Disember 2021, 6:10 pm
IPOH – Sebuah Ibu Pejabat Polis Kontinjen (IPK) Perak yang baharu akan dibina di bandar Meru Raya dekat sini bagi menggantikan bangunan lama yang terletak di Jalan Sultan Iskandar.
Timbalan Ketua Polis Negara, Datuk Seri Mazlan Lazim berkata, kompleks baharu dengan anggaran kos pembinaan lebih RM300 juta itu akan dibangunkan di atas tanah seluas hampir 12 hektar.
Katanya, bagi peringkat awal, kerajaan telah meluluskan peruntukan sebanyak RM68 juta di bawah Rancangan Malaysia Ke-12 (RMK12), Rolling Plan Kedua (RP2) bagi pengambilan tanah daripada Perak Corporation Berhad (PCB).
“Berdasarkan tinjauan di tapak baharu, kita dapati lokasi ini amat sesuai untuk didirikan sebuah IPK Perak yang baharu setelah mengambil kira semua segi termasuk lokasi yang strategik dan keselamatan penduduk.
“Tambahan lagi bandar Meru Raya akan membangun menjadi sebuah bandar, jadi penting untuk kita lihat peranan polis dalam membantu menjaga keselamatan sekali gus memastikan pentadbiran polis berjalan lancar,” katanya kepada pemberita selepas mengadakan lawatan tapak cadangan Kompleks IPK Perak baharu di sini hari ini.
Turut hadir, Ketua Polis Perak, Datuk Mior Faridalathrash Wahid; Timbalan Ketua Polis Perak, Datuk Azizi Mat Aris dan Ketua Pegawai Eksekutif PCB, Zainal Iskandar. – K! ONLINE.


JPJ Pulau Pinang kutip saman RM176,000
Oleh SITI NUR MAS ERAH AMRAN

15 Disember 2021, 5:56 pm
SEBERANG PERAI – Lebih RM176,000 dikutip Jabatan Pengangkutan Jalan (JPJ) Pulau Pinang dalam tempoh enam hari pelaksanaan tawaran diskaun sehingga 80 peratus yang bermula Khamis lalu.
Pengarah JPJ negeri, Adenan Md. Isa berkata, sehingga semalam, sebanyak 3,571 transaksi bayaran saman telah direkodkan membabitkan kutipan sebanyak RM176,478 di seluruh negeri dengan 1,709 daripadanya melakukan pembayaran di kaunter.
“Kesalahan memandu melebihi had laju mendominasi jumlah keseluruhan saman yang dibayar oleh individu mahupun syarikat.
“Saman kedua tertinggi pula membabitkan kesalahan tidak memiliki lesen memandu,” katanya kepada pemberita selepas menghadiri Program Hi Tea Bersama Media di Seberang Jaya di sini hari ini.
Mengulas lanjut, beliau berkata pihaknya sedia maklum tawaran diskaun telah dilanjutkan sehingga 31 Disember, namun pembayaran awal dijangka dapat mengelakkan kesulitan di saat akhir.
“Pada hari pertama pelancaran diskaun pada 9 Disember lalu, kita dapati sudah seramai 112 pelanggan datang ke sini malah ada yang menunggu seawal pukul 6.30 pagi untuk membuat pembayaran saman.

“Walau bagaimanapun, jumlah pelanggan yang datang ke kaunter berkurangan memandangkan bayaran saman turut boleh dilakukan menerusi pandu lalu dan dalam talian,” katanya. – K! ONLINE


RON97 naik 1 sen kepada RM3 seliter
Oleh LUQMAN RIDHWAN MOHAMED NOR

15 Disember 2021, 5:49 pm
PUTRAJAYA – Harga runcit petrol RON97 naik sebanyak 1 sen seliter iaitu daripada RM2.99 kepada RM3 seliter bermula esok sehingga 22 Disember depan.
Kementerian Kewangan (MOF) dalam satu kenyataan hari ini memaklumkan, harga runcit petrol dan diesel pula kekal masing-masing pada paras RM2.05 seliter dan RM2.15 seliter.
Katanya, kerajaan mengekalkan harga runcit petrol RON95 dan diesel bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE


Long Tiger lolos lokap mahkamah
Oleh NUR ALINA HASSAN

15 Disember 2021, 6:27 pm
TANGKAK- Seorang lelaki berketurunan Rohingya bergelar Long Tiger kini diburu polis selepas berjaya melarikan diri dari lokap Mahkamah Majistret Tangkak, hari ini.
Ketua Polis Daerah Tangkak, Superintendan Mohd. Fadhil Minhat berkata, suspek bernama Abdul Hamim Ab. Hamid, 32, itu berjaya meloloskan diri melalui pintu utama mahkamah pada pukul 11.55 pagi sebelum perbicaraannya bermula.
“Suspek telah diambil oleh pihak polis di penjara Sungai Udang, Melaka semalam untuk perbicaraan di bawah Seksyen 388 Kanun Keseksaan. Bagaimananpun, prosiding yang sepatutnya bermula pukul 10 pagi ditangguhkan sementara menunggu kehadiran peguam bela tertuduh.
Long Tiger dilaporkan meloloskan diri dari Mahkamah Majistret Tangkak hari ini.
“Bagaimanapun, beberapa anggota polis yang membawa suspek ke mahkamah menyedari tertuduh sedang cuba melarikan diri apabila melihat dia keluar ke pintu utama mahkamah menuju ke pagar,” katanya dalam sidang akhbar di Ibu Pejabat Polis Daerah (IPD) Tangkak, sebentar tadi.
Menurut Mohd. Fadhil, empat anggota polis terbabit bersama pengawal keselamatan cuba mengejar suspek, namun dia terus menuju ke semak berdekatan sebelum hilang dan gagal dikesan.
“Jarak suspek dan anggota polis terlampau jauh menyebabkan dia sukar diberkas. Suspek telah melalui kawasan semak berdekatan bersama gari di tangan. Oleh demikian kita mohon kerjasama orang ramai yang terlihat suspek atau mempunyai maklumat berhubung lokasi tertuduh untuk segera hubungi pihak polis.

“Bagi kes ini, seramai empat anggota polis yang bertanggungjawab mengiringi suspek ke mahkamah juga akan disiasat di bawah Seksyen 233 kerana kecuaian,” katanya. – K! ONLINE


Amaran ribut petir di 6 negeri petang ini
Oleh NUR HUDA MUSA

15 Disember 2021, 5:35 pm
PETALING JAYA – Orang ramai dinasihatkan terus berwaspada susulan amaran ribut petir yang dikeluarkan Jabatan Meteorologi Malaysia (MetMalaysia) di enam buah negeri petang ini.
MetMalaysia dalam kenyataan berkata, hujan lebat berserta ribut petir itu dijangka melanda beberapa daerah di negeri Perak, Pahang, Selangor, Negeri Sembilan, Johor dan Sarawak sehingga pukul 8 malam ini.
“Keadaan itu dijangka akan melanda daerah Perak Tengah, Bagan Datuk dan Hilir Perak di Perak manakala di Pahang cuaca sama boleh berlaku di Bentong, Temerloh dan Bera.
“Selain itu, cuaca sama juga dijangka akan melanda daerah Sabak Bernam, Kuala Selangor, Hulu Selangor, Klang, Gombak dan Kuala Langat, Selangor,” katanya di sini hari ini.
Dalam pada itu, MetMalaysia turut memberi amaran cuaca sama di daerah Jelebu dan Jempol di Negeri Sembilan.
“Hujan lebat berserta ribut petir turut dijangka berlaku di Johor (Segamat, Muar, Batu Pahat, Kluang dan Mersing) dan Sarawak: Sibu (Selangau), Mukah (Dalat dan Mukah), Bintulu (Tatau) dan Limbang (Lawas),” ujarnya. – K! ONLINE


Perubahan iklim di Artik bakal bebaskan virus purba – Pakar
Oleh KOSMO!

15 Disember 2021, 6:16 pm
MOSCOW – Pakar-pakar memberi amaran mengenai satu pandemik baharu yang berisiko membawa maut yang boleh tercetus akibat fenomena perubahan iklim di Lautan Artik, lapor akhbar Daily Star semalam.
Menurut pakar, ais yang mencair di Lautan Artik akan menyebabkan virus dan bakteria purba yang beku selama sejuta tahun ‘dibebaskan’.
Penyelidik kanan di Akademi Sains Rusia, Stesen Penyelidikan dan Eksperimen Timur Utara di kampung Chersky, Sergei Davydov memberi amaran bahawa permafros kini mencair dengan cepat.
“Kami telah menjalankan penyelidikan selama lebih 30 tahun iaitu sejak tahun 1990.
“Jumlah metana di atmosfera telah meningkat dengan ketara seperti yang kita ketahui daripada data penganalisis gas,” katanya.
Davydov turut memberi amaran bahawa permafros tidak pernah cair sejak berjuta-juta tahun lalu dan virus purba yang tidak terdedah kepada udara sejak sebelum manusia moden berevolusi akan dikeluarkan.

Sementara itu, Diplomat Kanan Rusia, Nikolay Korchunov memberitahu saluran televisyen TV Zvezda bahawa kerajaan negara itu telah mencadangkan satu projek mengenai bio keselamatan kepada Majlis Artik sebagai langkah berjaga-jaga daripada bahaya yang timbul daripada permafros yang mencair.
“Terdapat risiko tentang kemunculan virus dan bakteria purba. Oleh itu, Rusia telah memulakan projek ‘bio keselamatan dalam Majlis Artik,” katanya.
Tambah beliau, projek baharu itu akan menilai pelbagai ‘risiko dan bahaya’ yang berpotensi membawa kepada pembebasan penyakit berjangkit pada masa hadapan. – AGENSI


Goncang anak saudara hingga mati ketika tonton perlawanan bola sepak
Oleh KOSMO!

15 Disember 2021, 5:35 pm
LONDON – Seorang lelaki dijatuhi hukuman penjara sembilan tahun atas kesalahan membunuh anak saudaranya dengan cara menggoncang bayi itu secara kuat kerana mahu menghentikan tangisannya agar dia boleh menonton perlawanan bola sepak, lapor akhbar The Sun semalam.
James Scott, 31, pada 29 Jun 2018 telah membunuh Arlo Breslin ketika ibu kepada bayi itu tiada di rumah.
Bayi berusia tiga bulan itu meninggal dunia dua hari kemudian akibat mengalami kecederaan teruk pada bahagian dalam kepalanya.
Menurut kertas pertuduhan yang dibacakan di mahkamah, Arlo berada dalam keadaan ‘lemah dan lembik’ selepas tertuduh menggoncang badannya untuk memastikan bayi itu diam supaya dia boleh menonton siaran bola sepak di televisyen.
Kakak tertuduh, Sarah Breslin, meninggalkan anaknya itu dalam jagaan lelaki berkenaan kerana menghantar tiga anaknya yang lain ke sekolah selain suaminya telah keluar bekerja.
Tertuduh bagaimanapun menafikan bahawa dia telah menggoncang tubuh bayi itu dan menyebabkan kecederaan pada bahagian dalaman kepalanya.

Dia bahkan memberitahu bahawa mangsa mungkin ‘dicederakan’ secara tidak sengaja oleh salah seorang adik beradiknya.
Hasil bedah siasat bagaimanapun mendapati bahawa mangsa meninggal dunia kerana mengalami kecederaan teruk pada bahagian kepalanya, akibat digoncang secara sengaja pada 29 Julai 2018.
Scott disabitkan dengan kesalahan membunuh dan dijatuhi hukuman penjara sembilan tahun oleh Mahkamah Diraja Warwick. – AGENSI


Caj transaksi RM1 disambung semula 1 Februari depan
Oleh NIA AMIRA NAJWA AZMI

15 Disember 2021, 5:30 pm
PETALING JAYA – Caj transaksi RM1 bagi pengeluaran wang tunai antara bank di mesin pengeluaran wang automatik (ATM) akan disambung semula bermula 1 Februari tahun depan.
CIMB Malaysia antara bank yang mengenakan semula caj itu dan perkara tersebut diumumkan menerusi akaun Facebook rasminya hari ini.
“Berkuat kuasa pada 1 Februari 2022, caj transaksi RM1 akan dikenakan ke atas pengeluaran wang tunai antara bank untuk transaksi yang dilakukan di mesin ATM atau mesin layan diri bukan CIMB Bank atau CIMB Islamic bank.
“Pelanggan (CIMB) masih boleh mengeluarkan wang tunai tanpa caj di mesin ATM atau mesin layan diri kami,” katanya.
Sementara itu, Kumpulan Malayan Banking Bhd. (Maybank) dalam kenyataan di akaun Facebook juga membuat pengumuman yang sama.
“Harap maklum bahawa mulai dari 1 Februari 2022, caj transaksi RM1 untuk pengeluaran wang tunai antara bank di ATM akan dilaksanakan semula.

“Pelanggan Maybank masih boleh mengeluarkan wang tunai tanpa caj di mesin ATM Maybank,” ujar kenyataan tersebut.
Pada 6 April tahun lalu, Kerajaan Malaysia telah memutuskan pengecualian caj pengeluaran RM1 antara bank (interbank) di semua ATM.
Pengecualian tersebut yang melibatkan semua institusi perbankan sebagai salah satu usaha kerajaan dalam mengelak kesesakan di kaunter-kaunter bank susulan pelaksanaan Perintah Kawalan Pergerakan (PKP) ketika itu. – K! ONLINE.


Wanita dakwa diselamatkan ‘Superman’ ketika puting beliung
Oleh KOSMO!

15 Disember 2021, 4:30 pm
KENTUCKY – Seorang wanita mendakwa telah diselamatkan oleh ‘Superman’ dalam kejadian puting beliung yang membadai negeri Kentucky, Amerika Syarikat, pada 10 Disember lalu, lapor laman berita Wionews semalam.
Autumn Kirks, ketika kejadian sedang bekerja di sebuah kilang lilin di Mayfield sebelum ribut puting beliung melanda kawasan itu yang mengakibatkan dia kehilangan teman lelakinya, Lannis Ward.
Kirks bersama tiga rakannya yang lain terperangkap di sebalik runtuhan konkrit ketika melalui sebuah laluan di dalam kilang itu.
Runtuhan itu kemudiannya diangkat oleh seorang lelaki tidak dikenali yang kemudiannya menyelamatkan beberapa individu termasuk dirinya.
Dia menggelar lelaki itu sebagai ‘Superman’ kerana telah menyelamatkan ramai mangsa.
“Jika bukan kerana dia, saya mungkin masih berada di bawah tembok itu.

“Saya tidak tahu siapa dia. Saya harap saya tahu, jadi boleh berterima kasih kepadanya. Kami terselamat kerana dia,’’ katanya. – Agensi


Isteri runsing, suami dakwa terkandas di Lombok
Oleh YATIMIN ABDULLAH

15 Disember 2021, 5:14 pm
KOTA BHARU – Isteri kepada seorang guru runsing memikirkan nasib suaminya yang kini terkandas di Mataram, Lombok, Indonesia semasa menjalankan urusan perniagaan mutiara di negara berkenaan sejak sembilan bulan lalu.
Yusnizawati Ghazali, 40, berkata, dia hanya dapat berhubung dengan Zaidee Jusoh, 48, menerusi aplikasi WhatsApp untuk mengetahui perkembangan terkini keadaan suaminya itu.
Menurutnya, suaminya telah berlepas ke Lombok pada Mac lalu atas urusan perniagaan mutiara di negara berkenaan.
“Dia memaklumkan tidak dapat pulang ke tanah air Ogos lalu selepas mengalami kerugian sebanyak RM300,000 akibat terjebak dengan satu sindiket penipuan mata wang dolar yang dilakukan oleh rakan di sana yang dikenali sebagai Sopian.
“Sopian yang merupakan warganegara Indonesia telah ditahan oleh pihak berkuasa negara berkenaan, namun dibebaskan pada September lalu,” katanya ketika ditemui pemberita di rumahnya di Melor di sini hari ini.
Yusnizawati memberitahu, sepanjang berada di Lombok, suaminya telah menyewa sebuah kereta jenis Honda Brio Satya atas nama pemilik Tiara Septiani untuk melancarkan pergerakannya di negara berkenaan.

Katanya, malang menimpa suami apabila kereta yang disewanya itu telah dibakar oleh seseorang.
“Keadaan itu menyebabkan suami saya diarah membayar ganti rugi berjumlah RM60,000 atas kerosakan kereta berkenaan. Pada masa yang sama, pasport milik suami saya telah ditahan oleh pihak peguam di Indonesia.
“Tindakan itu sebagai jaminan supaya suami tidak melarikan diri dan pulang ke Malaysia. Apabila difikirkan keadaan itu, saya jadi runsing kerana tidak mempunyai wang sebanyak itu untuk membayar jumlah ganti rugi,” ujarnya.
Yusnizawati berkata, dia merayu kepada semua pihak yang sudi untuk membantu membawa pulang suaminya ke tanah air dengan selamat. – K! ONLINE


Bot karam: PATI dari Lombok, Indonesia
Oleh MASTURAH SURADI

15 Disember 2021, 5:11 pm
KOTA TINGGI – Kesemua pendatang asing tanpa izin (PATI) yang terlibat kejadian bot karam di Pantai Tanjung Balau awal pagi tadi disyaki datang dari perairan Lombok, Indonesia.
Timbalan Pengarah Operasi Agensi Penguatkuasaan Maritim Malaysia (APMM) Negeri Johor, Kepten Maritim Simon Templer Lo Ak Tusa berkata insiden berkenaan merupakan kes pertama yang melibatkan PATI datang dari kawasan berkenaan ke perairan Johor Timur.
Katanya, dalam kejadian kira-kira 4.30 pagi itu seramai 14 terselamat, 11 terkorban manakala 25 lagi masih hilang selepas bot yang dinaiki 50 PATI berkenaan karam.
“Berdasarkan analisis dan soal siasat dari mangsa selamat, kebanyakan bot yang datang ke perairan Johor Timur adalah dari kepulauan Batam, manakala bot yang terlibat dalam insiden ini mangsa maklumkan bot belayar dari Lombok, Indonesia.
“Ini merupakan kes pertama bot datang dari Lombok, Indonesia. Siasatan lanjut masih belum dimulakan termasuklah untuk mengesan tekong kerana keadaan mangsa masih trauma selain mereka perlu melalui prosedur ujian calitan Covid-19.
“14 yang terselamat berusia lingkungan 20 hingga 50 tahun terdiri daripada 12 lelaki dan dua wanita dimana salah seorang daripada mereka mengalami kecederaan kritikal namun telah stabil setelah mendapat rawatan di Hospital Kota Tinggi (HKT),”katanya pada sidang media di pusat operasi dan menyelamat yang dibuka di Pantai Tanjung Balau di sini hari ini.

Simon berkata, seramai 159 orang anggota dari Angkatan Tentera Malaysia (ATM), Polis Diraja Malaysia (PDRM), Jabatan Bomba dan Penyelamat Malaysia (JBPM) Negeri Johor, Angkatan Pertahanan Awam Malaysia (APM), Kementerian Kesihatan Malaysia (KKM) dan juga Majlis Perbandaran Pengerang (MPP) terlibat dalam operasi mencari dan menyelamat tersebut.
Katanya operasi carilamat 25 lagi mangsa yang hilang akan dilakukan sehingga satu waktu yang sesuai.-K! ONLINE


AS puji cara Malaysia urus isu Covid-19
Oleh AMREE AHMAD

15 Disember 2021, 4:39 pm
PUTRAJAYA – Kejayaan Malaysia dalam pengurusan isu pengawalan wabak Covid-19 lebih setahun lalu menerima pujian Setiausaha Negara Amerika Syarikat (AS), Antony Blinken.
Beliau yang dalam rangka kerja lawatan rasmi ke negara ini malah mengakui, usaha gigih Malaysia membolehkan ia menyumbang pula vaksin kepada negara lain yang lebih terdesak.
“Pencapaian ini amatlah dihargai dan membuktikan kepimpinan sebenar Malaysia,” katanya pada sidang akhbar bersama Menteri Luar, Datuk Saifuddin Abdullah, di sini hari ini.
Beliau tiba di negara ini pada lewat malam tadi selepas singgah di Jakarta, Indonesia kelmarin sebelum dijadualkan bertolak pula ke negara jiran ini, Thailand untuk lawatan rasmi esok.
Kunjungan julung kali pemimpin ketiga paling berkuasa di AS selepas Presiden dan Naib Presiden itu melawat tiga negara rantau Asia Tenggara turut mendapat perhatian luas dunia.
Mengulas lanjut, Blinken turut mengulangi komitmen AS dalam menangani cabaran pandemik terutama agihan stok imunisasi di bawah skim Akses Global Vaksin Covid-19 atau Covax.

“Malah untuk tahun 2022 kelak, AS menyasarkan menyumbang lagi sejumlah 1.2 bilion vaksin ke seluruh dunia bagi merapatkan jurang bekalan khasnya di negara yang miskin,” katanya. – K! ONLINE


Diperlekehkan rakan artis, Shiha Zikir sedih, panik
Oleh MOHAMMAD SHAHEMY AZMI

15 Disember 2021, 4:38 pm
PETALING JAYA – Dilihat ceria, minah lawak dan sering menggeletek hari netizen dengan aksi lucu dalam media sosial, siapa sangka penyanyi bersuara lunak Shiha Zikir sebenarnya menanggung kesedihan apabila dipersoalkan dan diperlekehkan oleh seorang rakan juga dalam kalangan selebriti gara-gara tidak berpuas hati dengan perkembangan kerjayanya yang dinikmati hari ini.
Ujar penyanyi berusia 34 tahun itu, dia telah dihubungi artis terbabit semata-mata untuk mempersoalkan kemampuannya sebagai seorang anak seni.
“Orang sebenarnya tidak tahu kesedihan yang saya tanggung sebab orang hanya nampak saya gembira di luar. Hakikatnya saya ceburi dunia seni ini sebab mahu cari pendapatan bagi menyara keluarga.
“Hanya mereka yang ikut perkembangan karier seni saya sahaja yang tahu betapa sakitnya untuk menjadi seorang ‘Shiha Zikir’.
“Ramai sebenarnya yang memperlekehkan kerja saya dalam bidang seni. Malah ada juga rakan industri sanggup menghubungi saya dan marah-marah. Katanya, dia suruh saya balik rumah cermin muka sendiri sama ada layak atau tidak,” dedah Shiha yang mengambil pendekatan untuk tidak mendedahkan identiti selebriti yang dimaksudkan.
Kata bekas peserta program Mentor musim kelima itu, sepanjang 20 minit dalam talian, artis terbabit hanya bercakap tentang perkara negatif selain merendah-rendahkan dirinya.

“Orang itu (rakan selebriti) adalah seseorang yang saya tidak sangka akan cakap begitu. Dia persoalkan apa yang saya buat dalam industri.
“Mungkin orang nampak saya buat semua benda sehingga menyebabkan ada beberapa pihak yang kurang senang dengan saya. Tapi saya nak cakap satu saja, saya tak pernah merayu kepada sesiapa, namun Allah yang berikan rezeki ini,” jelasnya.
Menurut pelantun lagu Aewo itu lagi, dia tidak menyangka kawan yang dikenali rapat sanggup bercakap negatif mengenai dirinya sehingga dia mengalami serangan panik.
“Bila dapat panggilan daripada kawan, pastilah saya seronok tapi yang berlaku adalah sebaliknya. Saya sangat sedih. Mujur ketika dia hubungi, saya di dalam kereta. Lepas habis menangis, baru saya masuk dalam rumah jumpa ibu.
“Walaupun saya beritahu ibu, tiada masalah tapi hakikatnya saya susah nak sorok kesedihan. Sebenarnya dah beberapa kali saya sedih sehingga mengalami serangan panik,” katanya usai sidang media pengumuman senarai Top 5 Anugerah MeleTOP Era (AME) 2021 semalam. – K! ONLINE


Sumbang 1 peratus kutipan DBKL bantu penjaja kecil
Oleh FITRI HAZIM

15 Disember 2021, 4:35 pm
PETALING JAYA – Senator Datuk Hisamudin Yahaya (Putrajaya dan Wilayah Persekutuan) memohon agar kerajaan menubuhkan satu dana khas dengan hasil kutipan satu peratus dari Dewan Bandaraya Kuala Lumpur (DBKL) disumbangkan pada penjaja kecil yang mengalami kesan meneruskan perniagaan akibat Covid-19.
Katanya, ramai penjaja kecil masa kini memerlukan bantuan kerajaan yang berhadapan masalah pusingan modal untuk meneruskan kelangsungan perniagaan mereka.
“Saya mencadangkan satu dana khusus untuk penjaja di Kuala Lumpur ditubuhkan melalui Yayasan Wilayah Persekutuan dengan Kerjasama DBKL.
“Satu peratus daripada hasil kutipan DBKL disumbangkan kepada Yayasan Wilayah Persekutuan. Seterusnya wang tersebut akan dimanfaatkan sebagai tabung dana penjaja kecil di ibu kota Kuala Lumpur,” katanya dalam sesi perbahasan Bajet 2022 di Dewan Negara hari ini.
Dalam pada itu, Mohd. Hisamudin turut menggesa Majlis Agama Islam Wilayah Persekutuan Kuala Lumpur (MAIWP) memulangkan semula wang peruntukan yang telah disalurkan untuk pembinaan Surau Ittifaqiyah di Presint 8, Putrajaya.
Katanya, projek surau ini telah diluluskan oleh Mantan Menteri Wilayah Persekutuan Kuala Lumpur pada April 2018 dengan sumbangan RM6.5 juta telah ditarik balik oleh pentabiran kerajaan dahulu melalui MAIWP.

“Projek surau ini telah diluluskan sebelum PRU Ke-14 lagi, acara pecah tanah dan sumbangan mock cek berjumlah RM6.5 juta juga telah dilakukan oleh Mantan Menteri Wilayah Persekutuan pada April tahun 2018.
“Namun, pentadbiran kerajaan dahulu Pakatan Harapan (PH) melalui MAIWP telah menarik balik kelulusan polisi projek ini, sehinggakan MAIWP telah membuat dasar baharu akan menjadi tanggungan bersama iaitu 60:40.
“Untuk mencari dana sendiri sebanyak 60 peratus itu, adalah amat sukar dalam tempoh pandemik Covid-19 ini. Hak tetap hak. Dana itu perlu dikembalikan,” katanya.- K! ONLINE


Gaji, elaun Guan Eng Ketua Menteri cecah RM45,000 sebulan
Oleh NORLIZAH ABAS

15 Disember 2021, 5:19 pm
KUALA LUMPUR – Mahkamah Sesyen di sini semalam diberitahu, jumlah pendapatan Lim Guan Eng ketika berjawatan Ketua Menteri Pulau Pinang mencecah RM45,000 sebulan sepanjang 10 tahun perkhidmatannya sejak 2008.
Bekas Timbalan Pengarah Sektoral, Unit Perancang Ekonomi Negeri Pulau Pinang (UPEN), Mohd. Farulizam Che Meh berkata, ketika memegang jawatan itu, gaji hakiki Guan Eng sebanyak RM14,175 manakala jumlah elaun yang diperolehinya pula sebanyak RM30,200 untuk tempoh sebulan.
Saksi pendakwaan ke-20 itu berkata, Guan Eng, 61, bagaimanapun turut mengisytiharkan harta dan pendapatan sampingan beliau dalam portal web Pulau Pinang.
Ujar Mohd. Farulizam, Guan Eng yang mengangkat sumpah sebagai Ketua Menteri pada 11 Mac 2008 dan memegang jawatan itu sehingga 14 Mei 2018 turut mendapat pencen kira-kira RM20,000.
Menurut saksi, Guan Eng yang juga menjalankan tugas sebagai Ahli Dewan Undangan Negeri (ADUN) Air Putih turut mendapat elaun sebanyak RM5,500.
Beliau menyatakan demikian ketika membacakan kenyataan saksi pada perbicaraan kes rasuah Guan Eng berkaitan projek terowong dasar laut dan jalan utama di negeri itu.

Saksi berkenaan bagaimanapun tidak disoal balas oleh pihak pembelaan ketika memberi keterangan pada prosiding tersebut.
Mohd. Farulizam merujuk kepada dokumen surat perakuan daripada Pejabat Setiausaha Kerajaan Negeri Pulau Pinang bertajuk `Perakuan Tentang Kedudukan Atau Jawatan Yang Dipegang Oleh YB Lim Guan Eng bertarikh 3 Julai 2020.’
Ujarnya, dokumen itu dikemukakan kepada pihak Suruhanjaya Pencegahan Rasuah Malaysia (SPRM) seperti yang dipohon di bawah Seksyen 55(1) Akta SPRM 2009.
Saksi juga merupakan bekas Ketua Penolong Setiausaha Kanan bagi Bahagian Dewan Undangan Negeri (DUN) yang mana antara tugas beliau termasuk menyelaraskan dan menguruskan gaji, elaun dan kemudahan Ketua Menteri, Exco dan ADUN.
Ujarnya, sebagai Ketua Menteri, Guan Eng tidak boleh memegang apa-apa jawatan berpendapatan dan tidak boleh melibatkan diri secara aktif dalam apa-apa perusahaan komersial atau tidak boleh memiliki dan memegang apa-apa jawatan dalam syarikat.
Perbicaraan di hadapan Hakim Azura Alwi didengar tanpa kehadiran Guan Eng selama dua hari berturut-turut kerana tertuduh dimasukkan ke Institut Jantung Negara (IJN) sejak Ahad lalu bagi menjalani satu prosedur perubatan keesokan harinya (Isnin).
Peguam Haijan Omar bagaimanapun memaklumkan, anak guamnya sudah dibenarkan keluar dari IJN dan bersedia untuk menghadiri perbicaraan hari ini.
Guan Eng didakwa atas pertuduhan pindaan menggunakan kedudukannya untuk menerima suapan wang RM3.3 juta sebagai tindakan membantu syarikat milik Datuk Zarul Ahmad Mohd. Zulkifli dilantik melaksanakan projek itu yang bernilai berbilion ringgit. – K! ONLINE


Cuepacs tak setuju keluar wang KWSP
Oleh ALWANI ZAFIRAH

15 Disember 2021, 4:18 pm
PETALING JAYA – Kongres Kesatuan Pekerja-Pekerja Dalam Perkhidmatan Awam Malaysia (Cuepacs) berpandangan tiada lagi keperluan untuk kerajaan membenarkan kemudahan mengeluarkan wang simpanan menerusi Kumpulan Wang Simpanan Pekerja (KWSP).
Presidennya, Datuk Adnan Mat berkata, sekiranya kemudahan itu diteruskan, ia akan memberi kesan kepada orang ramai terutamanya golongan pesara kerana memiliki jumlah simpanan KWSP terlalu rendah.
“Cuepacs tidak bersetuju sekiranya masih ada lagi cadangan untuk membenarkan pengeluaran wang KSWP memandangkan lebih RM100 bilion telah dikeluarkan sebelum ini.
“Jika pengeluaran secara besar-besaran ini terus dilakukan, kesannya kelak ramai yang akan bersara dengan jumlah simpanan KWSP terlalu rendah dan mungkin akan menjadi pesara yang miskin,” katanya dalam satu kenyataan hari ini.
Tambah Adnan, ekonomi negara dilihat semakin pulih dan kembali berkembang apabila kerajaan tidak lagi mengenakan sekatan yang ketat kepada pembukaan sektor tersebut.
Selain itu, rakyat juga tidak lagi dikenakan sekatan pergerakan dan kembali boleh melakukan aktiviti serta perniagaan masing-masing.

Sehingga kini kerajaan telah membenarkan beberapa siri pengeluaran wang KWSP kepada rakyat melalui kemudahan i-Lestari, i-Sinar dan i-Citra. – K! ONLINE


Bekas peguam pecah amanah RM1.34 juta milik firma guaman
Oleh NUZULSHAM SHAMSUDDIN

15 Disember 2021, 5:23 pm
KUALA LUMPUR – Seorang bekas peguam didakwa di dua Mahkamah Sesyen di sini hari ini atas 18 pertuduhan pecah amanah membabitkan wang sebuah firma guaman berjumlah RM1.34 juta untuk kegunaannya sendiri, lima tahun lalu.
Bagaimanapun Loo Keong Loong, 45, mengaku tidak bersalah selepas kesemua pertuduhan dibacakan di hadapan Hakim Kamarudin Kamsun dan Hakim Datin Sabariah Othman.
Mengikut pertuduhan pertama hingga ke-18, tertuduh didakwa sebagai salah seorang rakan kongsi di sebuah tetuan, yang diamanahkan dengan wang dalam akaun amanah pelanggan iaitu akaun CIMB bank milik tetuan itu, telah melakukan pecah amanah dengan mengambil wang berjumlah RM1,348,584 menggunakan 18 cek untuk kegunaannya.
Kesemua kesalahan itu didakwa dilakukan di sebuah firma guaman di Jalan Solaris Mont Kiara di sini, antara 6 Januari hingga 23 Februari 2016
Hukuman dikenakan mengikut Seksyen 409 Kanun Keseksaan memperuntukkan penjara tidak kurang dari dua tahun dan penjara maksimum 20 tahun, dengan sebat dan denda, jika sabit kesalahan.
Mahkamah kemudian membenarkan tertuduh diikat jamin RM70,000 dengan tiga orang penjamin bagi kesemua pertuduhan berserta syarat tambahan perlu melaporkan diri di balai polis berdekatan pada setiap bulan.

Selain itu syarat tambahan lain ialah, tertuduh perlu menyerahkan pasport kepada mahkamah serta tidak mengganggu saksi pendakwaan sehingga kes selesai.
Dalam prosiding hari ini, pendakwaan dikendalikan Timbalan Pendakwa Raya Nurliyana Mohd. Jafri Nur Aqilah Ishak manakala tertuduh diwakili peguam Tan Teck Yew.
Tarikh 21 Januari 2022 ditetapkan untuk sebutan semula kes. – K! ONLINE


AS sedia bantu Malaysia perkukuh kerjasama pelbagai bidang
Oleh AMREE AHMAD

15 Disember 2021, 4:27 pm
PUTRAJAYA – Malaysia menyambut baik kesediaan Amerika Syarikat (AS) untuk membantu dalam memperkukuhkan kerjasama pelbagai bidang berkepentingan jangka masa panjang.
Persetujuan itu antara beberapa isu yang dicapai dalam pertemuan Setiausaha Negara AS, Antony Blinken ke atas Menteri Luar, Datuk Saifuddin Abdullah di Wisma Putra di sini hari ini.
Langkah tersebut malahan meliputi kerjasama dalam perdagangan dan pelaburan, ekonomi digital, keselamatan siber, pertahanan, kesihatan dan isu jalinan antara rakyat kepada rakyat.
Komitmen berkenaan bakal menyaksikan hubungan akrab oleh kedua-dua negara rantau Asia Pasifik itu dalam Perkongsian Komprehensif Malaysia-AS melonjak ke paras yang lebih tinggi.
“Kami banyak bincang lebih mendalam pelbagai isu hubungan dua hala, serantau dan sejagat selain komited bekerja rapat,” jelas Saifuddin pada sidang akhbar bersama-sama Blinken.
Ini lawatan julung kali Antony Blinken ke Malaysia sejak dilantik oleh Presiden Joe Biden pada 26 Januari lalu, dengan turut ada kunjungan hormat ke atas Perdana Menteri, Datuk Seri Ismail Sabri Yaakob. – K! ONLINE


Guru jangan mudah kecil hati, lepas ego pastikan pelajar berjaya
Oleh NOR AINNA HAMZAH

16 Disember 2021, 8:08 pm
SEREMBAN – “Andai diulang masa, saya tetap ingin terus menjadi guru di Kolej Tunku Kurshiah (TKC),” luah Cikgu Ahmad Bidin, 58, ketika ditemui di kediamannya di Taman Bukit Nibong, Sikamat, di sini, hari ini.
Kisah Ahmad menjadi tular apabila dia menerima sebuah kereta Perodua Aruz yang disumbangkan oleh 38 kumpulan (batch) pelajar Sijil Pelajaran Malaysia (SPM) dari tahun 1980 hingga 2021 dan A Level , TKC sempena persaraannya.
Bagaimanapun menurut Ahmad, pemilihan sekolah itu bukanlah bermakna tugas mengajar di TKC lebih mudah, namun, dia beranggapan, walau di mana sahaja seorang guru ditempatkan, setiap tahun cabarannya pasti bertukar serta bertambah.
“Guru ini boleh diibaratkan seperti lilin yang membakar dirinya sendiri. Walau ada pihak yang kini tidak berapa setuju dengan perumpamaan tersebut, bagi saya perumpamaan ini tepat menggambarkan diri seorang guru.
“Ada masanya guru ini kena memendam rasa, melepaskan egonya sendiri bagi memastikan anak-anak didiknya berjaya,” katanya.
Tambah beliau lagi, sesiapa sahaja yang bergelar guru sewajarnya tidak perlu cepat berkecil hati dengan kata-kata ibu bapa yang kadang-kala dikuasai emosi marah sekiranya terdapat isu membabitkan anak mereka.

Menurutnya, sudah menjadi lumrah ibu bapa akan mengeluarkan kata-kata berkenaan, namun, guru perlulah berjiwa besar serta tidak perlu terlalu mengambil perhatian terhadap emosi marah tersebut.
“Sikap ini memang perlu ada dalam diri guru, ikhlas dalam melaksanakan tugas dan sentiasa mencari kebaikan dalam diri siapa sahaja terutamanya anak murid,” katanya.
Ahmad yang menerima Anugerah Perkhidmatan Cemerlang (APC) sebanyak tiga kali sepanjang 35 tahun perkhidmatannya menyatakan, dia juga tidak pernah merasakan “terpaksa” dalam menjadi seorang guru lebih-lebih lagi bapanya, arwah Bidin Abdul Majid merupakan seorang guru.-K! ONLINE


Korea Utara cuba sembunyikan hukuman mati awam
Oleh KOSMO!

16 Disember 2021, 8:30 pm
PYONGYANG – Sebuah kumpulan hak asasi manusia berkata bahawa pemimpin tertinggi Korea Utara, Kim Jong-un cuba menyembunyikan hukuman mati awam daripada perhatian antarabangsa, sambil membanteras penyeludupan masuk bahan media dari Korea Selatan secara kejam, lapor agensi berita United Press International semalam.
Laporan oleh Kumpulan Kerja Peralihan Keadilan berpangkalan di Seoul itu adalah berdasarkan temu bual bersama hampir 700 rakyat Korea Utara yang membelot di samping  analisis imej satelit untuk melihat bagaimana hukuman mati yang dilaksanakan di tempat awam berubah  sejak Jong-un mengambil alih teraju pemerintahan 10 tahun lalu.
“Penemuan kami menunjukkan bahawa rejim Jong-un kini memberi lebih perhatian kepada isu hak asasi manusia sebagai tindak balas kepada pemantauan antarabangsa terhadap Korea Utara,” kata pengarang utama laporan itu, Ahyeong Park.
Laporan itu menyatakan bahawa lokasi pelaksanaan hukuman mati seperti di pasar awam dan kawasan berhampiran sempadan China telah dialihkan, manakala orang ramai dikawal ketat untuk mengelakkan insiden kebocoran rakaman video hukuman tersebut seperti yang berlaku pada 2005.
Kajian sama mendapati kekerapan pelaksanaan hukuman mati di tempat awam pada skala besar juga telah menurun.
“Namun, itu tidak bermakna keadaan hak asasi manusia di Korea Utara bertambah baik.

“Pembunuhan rakyat negara itu berlaku dalam cara yang mungkin tidak dilihat oleh orang ramai, sama seperti yang dilakukan sebelum ini,” kata Park.
Menurutnya, pembunuhan secara rahsia  semakin meningkat.  Korea Utara katanya, masih menggunakan hukuman mati di tempat awam untuk menghantar mesej kepada rakyat supaya tidak menentang pemerintah, malah  sering memaksa ahli keluarga  pesalah hadir menyaksikannya.
Laporan pemetaan pembunuhan di Bawah Jong-un itu mendokumentasi 23 hukuman mati awam dan mendapati jenayah yang paling kerap disebut ialah menonton atau mengedarkan bahan video dari Korea Selatan.
Pengarah eksekutif Kumpulan Kerja Keadilan Peralihan, Hubert Younghwan Lee berkata, sebelum ini, jenayah ekonomi kecil seperti mencuri tembaga adalah sebab biasa yang menyebabkan pelaksanaan hukuman mati.
“Namun, kebimbangan utama Jong-un kini adalah media luar seperti drama dan filem dari Korea Selatan. Ia menunjukkan apa yang paling ditakuti oleh Kim Jong-un adalah kemasukan maklumat luar,” kata Lee. – Agensi


Gangguan air di Selangor dijangka pulih esok
Oleh HARRITH HISHAM

16 Disember 2021, 11:13 pm
PETALING JAYA – Gangguan air di lima wilayah Selangor dijangka akan pulih sepenuhnya kira-kira pukul 11.30 malam esok.
Pengurusan Air Selangor Sdn. Bhd. (Air Selangor) dalam satu kenyataan berkata, proses rawatan air mentah di Loji Rawatan air Sungai Semenyih (LRA Sg. Semenyih) telah dimulakan berikutan tiada pencemaran bau dikesan di muka sauk.
“Ini adalah bagi memastikan agar air terawat yang bersih dan selamat dapat diagihkan kepada pengguna.
“Selain itu, sebanyak 81 lori tangki air akan terus digerakkan ke kawasan-kawasan yang terjejas dan premis-premis kritikal,” katanya.
Terdahulu, Kosmo! melaporkan sebanyak 463 kawasan penduduk di lima wilayah di Selangor dijangka akan mengalami gangguan bekalan air tidak berjadual.
Gangguan itu ekoran pencemaran bau diesel yang dikesan di Sungai Semenyih menyebabkan tindakan henti tugas LRA Sg. Semenyih.

Orang ramai boleh mendapatkan maklumat mengenai gangguan bekalan air itu menerusi semua saluran komunikasi rasmi Air Selangor atau menghubungi talian 15300. K!ONLINE.


Taufan kuat hentam selatan Filipina
Oleh KOSMO!

16 Disember 2021, 9:00 pm
MANILA – Beribu-ribu orang di Filipina meninggalkan kediaman mereka dan resort tepi pantai ketika taufan kuat menghentam kepulauan berkenaan semalam dengan pihak berkuasa mengeluarkan amaran angin kencang dan hujan lebat.
Taufan Rai membawa angin kuat selaju 165 kilometer sejam ketika membadai bahagian tengah dan selatan Filipina, kata agensi meteorologi negara itu.
Agensi berkenaan memberi amaran kekuatan angin Taufan Rai boleh meningkat kepada 195 kilometer sejam beberapa jam sebelum ribut tiba di daratan dekat destinasi pelancongan popular, Pulau Siaragao tengah hari semalam.
“Angin taufan pemusnah ini diramal membawa hujan sederhana hingga lebat yang boleh memusnahkan struktur dan tanaman,” tambahnya.
Lebih 45,000 orang mencari tempat berlindung ketika ribut itu bergerak melintasi Lautan Pasifik.
Mereka termasuk pelancong domestik yang melawat pantai-pantai dan lokasi selaman popular di Filipina menjelang cuti Hari Krismas. Pelancong asing masih dilarang daripada memasuki negara itu di bawah sekatan Covid-19.

Berpuluh-puluh penerbangan telah dibatalkan dan pelabuhan-pelabuhan ditutup sementara selepas agensi meteorologi mengeluarkan amaran permukaan laut boleh meningkat sehingga beberapa meter dan mencetuskan banjir yang mengancam nyawa penduduk di kawasan rendah.
Taufan Rai yang dinamakan penduduk tempatan sebagai Odette, melanda Filipina pada akhir musim taufan dengan kebanyakan ribu siklon terbentuk antara bulan Julai hingga Oktober.
Taufan itu dikangka melanda rantau Visayas, Pulau Mindanao dan Kepulauan Palawan sebelum melintasi Laut China Selatan esok dan menuju ke Vietnam.
Filipina dilanda sekitar 20 ribut dan taufan pada setiap tahun yang memusnahkan tanaman, merobohkan kediaman dan infrastruktur di negara itu. – AFP


[VIDEO] ‘Bonggol maut menuju ke alam barzakh’
Oleh KOSMO!

16 Disember 2021, 8:01 pm
PETALING JAYA – Tindakan pihak tertentu yang membina bonggol jalan terlalu tinggi sehingga mengugat keselamatan pengguna jalan raya mengundang kemarahan orang ramai.
Difahamkan, video berdurasi satu minit tersebut telah dirakam di Bandar Baru Sentul sebelum dimuat naik @Endang Kartini Guntor di media sosial dan menjadi tular.
Video tersebut memaparkan kebanyakan kenderaan yang melalui jalan tersebut akan ‘terlompat’ naik kerana bonggol yang terlalu tinggi selain tidak dicat sehingga mengakibat pengguna jalan raya tidak perasan kewujudan bonggol ‘maut’ tersebut.
Kenderaan yang melalui jalan tersebut juga dilihat brek secara mengejut dan terdapat beberapa pemandu yang terpaksa pasrah ‘terbang’ bersama kenderaan mereka akibat melanggar bonggol tersebut.
“Kereta dan motosikal automatik terbang sekiranya melalui jalan tersebut. Boleh ke alam barzakh jika tak perasan bonggol tersebut,” ujar @Yazid.
“Ini kalau ada bayi dalam ‘carseat’ pun boleh melambung macam ini. Bahayanya,” kata @Islovely.

“Ini kes buat kerja tak habis ni, rasanya minggu ini boleh siap, harap dipercepatkan sebab bimbang keselamatan orang lain. Mana yang tak perasan, kepala hantuk bumbung kereta la jawabnya,” jelas @amrisol.
Sehingga kini, video tersebut telah ditonton lebih 30,000 kali, lebih 500 komen dan mendapat kira-kira 2,000 reaksi. – K! ONLINE


Harus lalui prosedur VTA jika mahu dipasarkan di Malaysia
Oleh EDDY AQMAL MOHAMED HAMIDI

16 Disember 2021, 10:31 pm
PUTRAJAYA – Setiap modul baharu kenderaan motor haruslah mematuhi dan melalui prosedur Kelulusan Jenis Kenderaan (VTA) sebelum ia layak untuk dipasarkan di Malaysia seterusnya didaftarkan bagi kegunaan di atas jalan raya.
Jabatan Pengangkutan Jalan (JPJ) berkata, dasar berkaitan prosedur VTA yang dikuatkuasakan oleh mereka itu adalah berdasarkan kepada peruntukan undang-undang di bawah Seksyen 66(1)(pp), Akta Pengangkutan Jalan 1987.
“Mana-mana model baharu kenderaan motor hendaklah mempunyai satu persijilan yang dikeluarkan di bawah prosedur VTA sebelum layak untuk didaftarkan dan digunakan di atas jalan raya di negara ini.
“Tujuan pelaksanaan prosedur VTA adalah untuk memastikan ciri–ciri pembinaan, penggunaan dan spesifikasi kenderaan motor yang terlibat telah mematuhi ketetapan di bawah Akta Pengangkutan Jalan 1987 dan Kaedahnya, termasuklah mempunyai persijilan yang sah yang melibatkan pematuhan standard mandatori yang berkenaan,” katanya dalam kenyataan hari ini.
Jelas kenyataan itu, JPJ melalui Bahagian Kejuruteraan Automotif merupakan pihak berkuasa terhadap kelulusan jenis yang bertanggungjawab menjalankan penilaian, pemeriksaan dan pengesahan terhadap spesifikasi teknikal pada mana-mana model baharu kenderaan motor.
“Malaysia merupakan salah satu daripada 63 buah negara Penjanji kepada suatu perjanjian multi-lateral iaitu Perjanjian 1958 di bawah rangka kerja World Forum Harmonization of Vehicle Regulation (WP29).

“Dalam perjanjian tersebut, suatu peraturan teknikal kenderaan dikenali sebagai Peraturan United Nations (UN) telah dibangunkan oleh kumpulan pakar antarabangsa untuk diharmonisasikan dalam kalangan Negara Pejanji,” ujarnya.
Tambahnya, pengharmonian menerusi kerangka prosedur VTA masing-masing itu turut mengiktiraf persijilan Peraturan UN tersebut yang dikeluarkan di kalangan negara pejanji lain secara konsep ‘mutual recognition of type approval’.
“Susulan itu, JPJ telah meletakkan pematuhan kepada Peraturan UN sebagai satu tanda aras utama di bawah prosedur VTA untuk mengawalselia standard keselamatan dan pemeliharaan alam sekitar yang berkaitan dengan sesebuah kenderaan motor agar seiring dengan perkembangan teknologi semasa.
“Pengawalseliaan yang berterusan terhadap spesifikasi teknikal kenderaan ini boleh mengurangkan keraguan dan kegusaran di kalangan pengguna berkaitan tahap keselamatan sesebuah kenderaan motor,” katanya. – K! ONLINE


Henti kegiatan dulang emas tanpa permit
Oleh MOHD AZLI ADLAN

16 Disember 2021, 9:40 pm
SETIU – Pejabat Tanah dan Daerah Setiu bertindak menutup serta-merta kawasan mendulang emas yang meragut nyawa penternak lembu, Mohd. Johari Mohd. Asri, 34, di Kampung Air Sejuk di sini pada semalam.
Setiausaha Jawatankuasa Pembangunan dan Kemajuan Kampung Air Sejuk, Kamarudin Mad Nor berkata, tindakan itu bertujuan membendung kegiatan mendulang emas secara tidak sah di kawasan terbabit terletak di rizab Jalan Kuala Terengganu – Kota Bahru.
“Orang ramai dilarang memasuki kawasan terbabit untuk mendulang emas tanpa permit.
“Tindakan kompaun maksimum RM500,000 atau penjara lima tahun boleh diambil kepada individu yang menceroboh kawasan tersebut,” katanya ketika ditemui Kosmo! di Kampung Air Sejuk di sini hari ini.
Kamarudin berkata, berdasarkan pemantauannya, lokasi kejadian dipercayai baru diteroka untuk kegiatan mencari emas pada beberapa hari lalu.
Jelas beliau, difahamkan tiada mana-mana pihak melakukan kegiatan mencari emas di kawasan terbabit selain keluarga mangsa.

“Sepanjang pengetahuan saya, memang ada kegiatan mendulang emas secara kecil-kecilan di tanah lain milik persendirian.
“Begitupun, emas yang ditemui di kawasan kampung ini dan sekitarnya tidak banyak. Sebaiknya hidari perbuatan tersebut yang bukan sahaja menyalahi undang-undang malah bahayakan keselamatan diri,” katanya.
Sebelum ini, Mohd. Johari yang juga perternak lembu maut ditimbus tanah yang dipercayai dikoreknya untuk melombong emas bersama ibubapanya di kawasan belukar berhampiran sebuah kebun getah. – K! ONLINE


Guna ketam angkat baju terjatuh
Oleh KOSMO!

16 Disember 2021, 9:37 pm
PETALING JAYA – Tindakan seorang lelaki berfikir di luar kotak dengan menggunakan seekor ketam untuk mengangkat baju yang terjatuh di luar balkoni mengundang pelbagai reaksi orang ramai.
Berlatarbelakangkan muzik James Bond menjadikan video berdurasi 44 saat yang dimuat naik @reanalee05 di media sosial tersebut lebih menghiburkan.
@reanalee05 turut berseloroh tidak menjadikan ketam tersebut sebagai lauk masak lemak cili api atas jasa dan baktinya menyelesaikan misi berkenaan.
Keselamatan ketam tersebut juga terjamin dan tidak mengalami sebarang kecederaan selain berjaya menyelesaikan misi mengangkat baju yang terjatuh tersebut dengan jayanya.
“Tak pening ke ketam tu turun berpusing-pusing? tapi dia berjaya ambil baju tersebut dengan mudah. Boleh dah ‘apply’ jadi James Bond,” kata @Hafizi.
“Pandai betul ketam tu ambil baju, apa amalan dia? elok dijadikan haiwan peliharaan macam ni, lagi mudah dari bela kucing,” seloroh @ToK_Mo.

“Apabila manusia berfikir diluar kotak, semua benda boleh selesaikan, tahniah kerana saya sendiri tidak pernah berfikir untuk berbuat demikian. Lepas ini, beli ketam je ambil baju terjatuh,” @HasimHazim
Video berkenaan telah menerima lebih 3,000 tanda suka dan mendapat lebih 300 komen orang ramai. – K! ONLINE.


Tun Dr. Mahathir dimasukkan ke IJN
16 Disember 2021, 10:54 pm
PETALING JAYA – Bekas Perdana Menteri, Tun Dr. Mahathir Mohamad dimasukkan ke Institut Jantung Negara (IJN) petang tadi bagi menjalani pemeriksaan kesihatan.
IJN dalam satu kenyataan berkata, Ahli Parlimen Langkawi itu tiba di IJN kira-kira pukul 7 petang tadi.
“Tun Mahathir juga dijangka akan berada di IJN untuk beberapa hari lagi,”kata kenyataan tersebut.
Bapa Pemodenan itu yang berusia 96 tahun juga merupakan Pengerusi Parti Pejuang Tanah Air (Pejuang). – K! ONLINE


Tokoh Guru Kebangsaan: Dulu nak jadi pegawai pertanian
Oleh SITI A'ISYAH SUKAIMI

16 Disember 2021, 9:47 pm
PUTRAJAYA – Pernah bercita-cita mahu menjadi pegawai pertanian namun sebaik menerima tawaran melanjutkan pengajian dalam bidang pendidikan, hatinya terus tertarik untuk menjadi guru sekali gus menabur ilmu dan bakti kepada anak bangsa.
Noorizan Mohamed, 65, yang juga penerima Tokoh Guru Kebangsaan 2021 berkata, malah kecintaan dalam sektor perguruan juga dipengaruhi oleh sokongan ibu bapa yang turut menggalakkannya mengejar kerjaya sebagai guru.
“Ibu bapa memang nak saya menjadi seorang guru tetapi pada waktu itu, saya rasa macam nak jadi pegawai pertanian. Saya akhirnya mendapat tawaran ke Universiti Putra Malaysia (UPM) (dahulu dikenali sebagai Universiti Pertanian Malaysia) dalam bidang pendidikan.
“Waktu kanak-kanak dahulu, saya selalu ‘main-main sekolah’ bersama adik beradik. Sebenarnya saya minat apabila tengok cikgu datang ke sekolah berpakaian cantik dengan warnanya dipadankan dengan kasut, saya nampak (cikgu) cantik sangat,” katanya ketika ditemui pada Majlis Penyampaian Anugerah Hari Guru Peringkat Kebangsaan Tahun 2021 di sini hari ini.
Anugerah tersebut disampaikan oleh Menteri Kanan Pendidikan, Datuk Dr. Radzi Jidin.
Dalam pada itu, Noorizan yang juga ibu kepada dua anak selain mempunyai enam cucu berkata, sebelum ini dia mengajar mata pelajaran Sains dan Biologi serta berkhidmat sebagai guru sejak 1980 dan bersara pada 2014. – K! ONLINE


Perak sasar 14 juta pelancong tempatan tahun depan
Oleh SHAMSUL KAMAL AMARUDIN

16 Disember 2021, 7:15 pm
IPOH- Perak menyasarkan 14 juta pelawat tempatan melancong ke negeri itu dalam tempoh pemulihan sektor pelancongan tahun depan.
Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohammed Radzi berkata, kerajaan negeri juga menyasarkan enam juta pelawat bermalam di negeri ini pada tempoh sama.
Jelasnya, tahun lalu seramai 13.17 juta pelancong melawat Perak iaitu yang kedua tertinggi selepas Selangor dan menjana RM2.34 bilion kepada kitaran ekonomi negeri.
“Kerajaan negeri merancang satu program khusus di bawah peruntukan Pakej Ransangan Ekonomi iaitu Program Pemulihan Pelancongan Perak dikenali sebagai DReAM,” katanya pada sesi penggulungan portfolionya pada Sidang Dewan Undangan Negeri Perak di sini hari ini.-K! ONLINE


Isu buli perlu penyelesaian holistik
Oleh SITI A'ISYAH SUKAIMI

16 Disember 2021, 7:21 pm
PUTRAJAYA – Penyelesaian kepada isu buli yang berlarutan sejak sekian lama perlu dilaksanakan menerusi pendekatan secara holistik serta tidak hanya tertumpu kepada satu-satu komponen iaitu hukuman semata-mata.
Menteri Kanan Pendidikan, Datuk Dr. Radzi Jidin berkata, sehubungan itu, aspek pelaporan, pemantauan, penghukuman dan penyedaran perlu diberi penekanan kerana jika hanya memfokuskan kepada satu komponenan, pendekatan secara menyeluruh tidak dapat dilaksanakan.
“Di dalam Parlimen saya ada sebutkan mengenai pelaporan dan ia sangat penting. Adakah pelaporan sedia ada ini mencukupi, adakah kita perlu melihat kepada sistem pelaporan baharu dan jika berlaku kes, bagaimana hendak dilaporkan.
“Begitu juga pemantauan di sekolah kerana selain menerima laporan, siapa nak pantau mereka di sekolah dan bagaimana pula keadaan pemantauan itu. Adakah kaedah pemantauan ini mencukupi?
“Kita sentiasa berbincang dengan agensi pusat bagi memperkukuhkan perjawatan warden di asrama untuk menjadikan ia satu komponen pemantauan yang dapat membantu mengurangkan risiko kes buli,” katanya pada sidang akhbar pada Majlis Penyampaian Anugerah Hari Guru Peringkat Kebangsaan Tahun 2021 di sini hari ini.
Beliau berkata, kaedah penghukuman juga perlu dilihat dalam memastikan bentuk pelaksanaan hukuman tersebut sama ada ia setimpal atau sebaliknya.

Ditanya mengenai pelajar Maktab Rendah Sains MARA (MRSM) yang ditamatkan pengajian sebelum ini, Radzi berkata, Kementerian Pendidikan belum menerima permohonan daripada mereka bagi kemasukan ke sekolah harian dan ia perlu melalui Pejabat Pendidikan Daerah (PPD).
“Boleh masuk ke sekolah harian tetapi akan ada proses termasuk kaunseling dan guru kaunseling akan bersama murid serta memantau mereka. Kita tidak mahu masalah itu dibawa ke sekolah lain.
“Namun dari sudut penilaian risiko, sekiranya kita ada pemantauan yang baik dan pendekatan yang membolehkan murid ini sedar tindakan mereka dahulu adalah salah, kita yakin mereka boleh dibawa ke sistem persekolahan harian,” ujarnya. – K! ONLINE


URUS giat dilaksanakan industri perbankan, AKPK
Oleh LUQMAN RIDHWAN MOHAMED NOR

16 Disember 2021, 6:47 pm
PUTRAJAYA – Industri perbankan bersama-sama Agensi Kaunseling dan Pengurusan Kredit (AKPK) sedang giat melaksanakan Program Pengurusan dan Ketahanan Kewangan (URUS) bagi peminjam B50 yang terkesan akibat pandemik Covid-19.
Perdana Menteri, Datuk Seri Ismail Sabri Yaakob berkata, program tersebut memberikan pelbagai manfaat kepada golongan tersebut, termasuklah pengecualian faedah atau keuntungan untuk tempoh tiga bulan.
Selain itu katanya, ia juga membenarkan penangguhan bayaran pinjaman atau moratorium serta pilihan lain termasuk pengurangan ansuran untuk tempoh sehingga dua tahun bagi membantu mengurus hutang keseluruhan selaras dengan kemampuan peminjam.
Tambah beliau, program itu turut memberikan sokongan pembangunan, pendidikan dan khidmat nasihat untuk membantu mengurus kewangan agar lebih berdaya tahan termasuk peluang untuk menambah pendapatan dan mendapat sokongan lain.
“Peminjam juga akan diberikan bantuan secara menyeluruh termasuk pelan kewangan peribadi yang disesuaikan berdasarkan kemampuan kewangan masing-masing, mengambil kira semua jenis pinjaman dengan institusi perbankan di bawah nama mereka.
“Ini bagi memastikan bantuan jangka panjang yang lebih bermakna kepada peminjam yang memerlukan untuk memulihkan keadaan kewangan mereka sejajar dengan pemulihan ekonomi,” katanya dalam satu kenyataan di sini hari ini.

Ismail Sabri berkata, kerajaan juga mengambil maklum bahawa sektor perbankan telah melaksanakan URUS secara telus dan adil bagi membantu peminjam B50 yang mempunyai pendapatan isi rumah sehingga RM5,880.
Jelas beliau, ia membantu golongan itu yang kehilangan pekerjaan atau kehilangan pendapatan melebihi 50 peratus daripada pendapatan isi rumah akibat pandemik.
“Syarat-syarat lain adalah pinjaman atau pembiayaan telah pun berada di bawah program bantuan bayaran balik sedia ada pada 30 September 2021 dan peminjam mempunyai rekod pinjaman berbayar.
“Peminjam yang layak dan berhasrat untuk memohon kemudahan di bawah URUS boleh berhubung dengan bank masing-masing sebelum 31 Januari 2022,” katanya.
Selain daripada program URUS, Ismail Sabri berkata, peminjam masih boleh mendapatkan bantuan lain daripada bank masing-masing yang sesuai dengan keperluan dan keadaan kewangan mereka.
Bagi pengusaha mikro pula, katanya, RM1.8 bilion telah diperuntukkan melalui TEKUN Nasional, Bank Simpanan Nasional dan Agrobank.
Ujarnya, ia memberi pembiayaan pada kadar kosong peratus selama sekurang- kurangnya enam bulan bagi saiz pinjaman sehingga RM75,000 dan moratorium segera di antara 6 hingga 12 bulan, tertakluk kepada terma dan syarat.
Dalam pada itu, Ismail Sabri memaklumkan, kerajaan melalui Jabatan Insolvensi juga telah meningkatkan nilai ambang kebankrapan kepada RM100,000 untuk memberi perlindungan kepada mereka yang mungkin masih tidak dapat bertahan dari segi kewangan akibat kesan pandemik.
“Peruntukan ini dibuat berdasarkan Akta Insolvensi (1967), dan Akta Langkah-Langkah Sementara bagi Mengurangkan Kesan Penyakit Koronavirus 2019 (Covid-19) (2020),” katanya.
Memandang ke hadapan, Ismail Sabri berkata, kerajaan mengaktifkan semula Majlis Perlindungan Sosial (MySPC) yang sedang giat membentuk dasar keselamatan sosial yang komprehensif dan bersepadu bagi jangka masa panjang. – K! ONLINE


Kilang selenggara jentera disyaki penyebab henti tugas LRA Sungai Semenyih
Oleh MOHD YUNUS YAKKUB

16 Disember 2021, 7:37 pm
SHAH ALAM – Sebuah kilang menyelenggara jentera berat dipercayai menjadi punca pencemaran berbau seakan diesel yang menyebabkan henti tugas Loji Rawatan Air (LRA) Sungai Semenyih.
Pengerusi Jawatankuasa Tetap Pelancongan, Alam Sekitar dan Teknologi Hijau serta Hal Ehwal Orang Asli Selangor, Hee Loy Sian berkata, Lembaga Urus Air Selangor (LUAS) terlebih dahulu telah menerima maklumat daripada Pengurusan Air Selangor Sdn. Bhd berkenaan pencemaran bau di muka sauk LRA Sungai Semenyih (Jenderam Hilir) pukul 8.45 pagi.
Katanya, siasatan LUAS berhampiran sebuah premis kilang menyelenggara jentera berat mendapati terdapat pelepasan efluen yang mengandungi air basuhan termasuk cecair seperti minyak yang disyaki mengalir masuk culvert sebelum memasuki Sungai Semenyih.
“LUAS kemudianya telah mengaktifkan Kod Kuning berdasarkan Manual Kecemasan Pencemaran Sumber Air bagi siasatan secara menyeluruh.
“Inisiatif pencegahan dipertingkatkan LUAS dengan meletakkan empat beg Activated Carbon (Serbuk Karbon Teraktif) dan Oil Boom bagi menahan sisa minyak daripada masuk ke dalam Sungai Semenyih,” katanya dalam kenyataan hari ini.
Jarak lokasi pencemaran tersebut dengan hulu muka sauk LRA adalah kira-kira 1.5 kilometer.

Kata Loy Sian, tindakan kawalan segera di tapak pencemaran dalam tempoh kurang empat jam membolehkan LRA Sungai Semenyih beroperasi semula pukul 12.30 tengah hari tadi.
Tambah beliau, pemantauan statik turut dilakukan LUAS bermula pukul 2 petang tadi di aliran pertemuan di Sungai Semenyih.
“Pensampelan ujian bau dijalankan setiap sejam dan menunjukkan keadaan air sungai kelihatan normal dan bacaan bau adalah sifar (0) ton. Pemantauan rapi dari semasa ke semasa masih diteruskan oleh pihak LUAS bersama agensi berkaitan,” katanya.
Loy Sian menegaskan, Majlis Perbandaran Sepang akan menyita premis kilang menyelenggara jentera berat tersebut.
Dalam pada itu, pihak LUAS telah membuat satu laporan polis di Balai Polis Seksyen 15, Shah Alam berhubung kejadian tersebut.
Jelas Loy Sian, insiden itu adalah berlainan yang berlaku di semalam yang mana melibatkan pencemaran air berbuih di Kampung Rinching Tengah, Semenyih dan berjaya ditangani oleh LUAS sebelum ia menjejaskan operasi LRA.
Kosmo! terdahulu melaporkan Sebanyak 463 kawasan penduduk di lima wilayah di Selangor dijangka akan mengalami gangguan bekalan air tidak berjadual.
Gangguan itu ekoran pencemaran bau diesel yang dikesan di Sungai Semenyih menyebabkan tindakan henti tugas loji Rawatan Air Sungai Semenyih. -K! ONLINE


Lala dan kepah terdampar di pantai
Oleh ABDUL RASHID ABDUL RAHMAN

16 Disember 2021, 6:52 pm
ROMPIN – Fenomena kewujudan lala, siput dan kepah di sekitar Pantai Pontian di sini mengejutkan orang ramai dan penduduk setempat.
Kewujudan lala yang ‘terdampar’ di pantai berkenaan sejak minggu lalu membuatkan orang ramai mula datang ke pantai berkenaan bagi mengutip lala berkenaan.
Seorang penduduk Rosli Sulong,51, berkata dia menjadi antara individu terawal menemui lala berkenaan yang bertaburan di atas pasir pantai di Kuala Pontian di sini.
“Saya memang biasa datang menjala ikan di sini dan ketika datang baru-baru ini saya terasa kaki saya terpicak cengkerang yang kemudian pecah.
“Apabila saya lihat terdapat lala berada di bawah pasir dan apabila berjalan ke hadapan saya dapat lihat begitu banyak lala sehingga di satu tempat sahaja dapat mengumpul seguni,”katanya yang berasal dari Sungai Puteri di sini hari ini.
Menurutnya, dia bersama isteri serta adik beradiknya mengambil kesempatan mengambil lala berkenaan yang diisi di dalam guni yang dibawa.

Katanya, lala berkenaan yang masih hidup dijadikan sajian serta diberikan kepada sanak saudara, jiran dan rakan-rakan.
Dalam pada itu seorang penduduk Azhar Abdullah, 22, berkata dia dan rakan-rakanya turun ke pantai hampir setiap petang bagi mencari kepah untuk dijadikan sajian keluarga.
Katanya, walaupun semakin berkurangan namun kepah bersaiz kecil itu masih terdapat di dalam air pantai di sekitar Pantai Pontian hingga ke kawasa Tanjung Gemok itu.
“Kami menggunakan besi mata tiga untuk mencari dan menarik kepah,dan setiap petang saya boleh dapat satu bekas untuk dibawa pulang,”katanya.
Sementara itu Pengarah Perikanan negeri, Abdullah Jaafar berketa, kejadian berkenaan merupakan fenomena biasa akibat perubahan cuaca menyebabkan pergerakan lala dan kepah berkenaan.-K! ONLINE


Hujan lebat, ribut petir di empat negeri malam ini
Oleh ALWANI ZAFIRAH

16 Disember 2021, 7:33 pm
PETALING JAYA – Beberapa kawasan di empat buah negeri dijangka akan mengalami hujan lebat beserta ribut petir malam ini.
Jabatan Meteorologi Malaysia (MetMalaysia) di laman Facebook berkata, bagi negeri Perak kawasan yang terlibat adalah sekitar Kinta, Kampar, Batang Padang dan Muallim.
Sementara itu, untuk negeri Pahang, ia melibatkan kawasan di Raub, Bentong, Temerloh, Maran, Bera, Pekan dan Rompin.
Amaran cuaca sama juga turut dikeluarkan untuk keseluruhan kawasan Hulu Selangor di negeri Selangor.
Bagi negeri Johor pula, kawasan yang terlibat meliputi Segamat, Kluang dan Mersing.
Menurut MetMalaysia keadaan cuaca ini akan berterusan sehingga pukul 11 malam nanti. – K! ONLINE


Penjual bancuh kopi guna mesin gerudi
Oleh KOSMO!

16 Disember 2021, 6:30 pm
JAKARTA – Satu video memaparkan aksi seorang penjual kopi yang membancuh minuman itu dengan menggunakan mesin gerudi tular di media sosial Indonesia baru-baru ini, lapor laman berita Suara.com semalam.
Menerusi video yang dimuat naik oleh pemilik akaun TikTok bernama @kenandgratt itu, dia yang merupakan seorang pelanggan, mencuba hidangan kopi luar biasa tersebut. Kopi itu dibancuh dengan menggunakan sebuah mesin gerudi.
“Hebat-hebat ya penjual sekarang,” demikian kapsyen yang dimuat naik bersama video itu.
Penjual kopi itu sudah mengubahsuai mesin gerudi yang digunakan dengan menggantikan bahagian hujungnya dengan sebatang sudu.
Kopi tersebut kemudiannya diminum oleh seorang wanita yang bergurau dengan mengatakan ia mempunyai aroma besi.
Netizen yang menonton video tersebut kemudiannya meninggalkan pelbagai pendapat pada ruangan komen.

“Kopi yang mengandungi zat ‘besi’,” komen seorang netizen.
Video itu sehingga kini sudah ditonton sebanyak 1.8 juta kali dengan lebih 120,000 tanda suka. – AGENSI


Springsteen jual katalog muzik lebih RM2 bilion
Oleh KOSMO!

16 Disember 2021, 7:38 pm
WASHINGTON  – Bruce Springsteen menjual hak muziknya kepada Sony dalam urus niaga dianggarkan bernilai AS$500 juta (RM2.1 bilion),  lapor penerbitan hiburan Amerika Syarikat, Billboard dan akhbar New York Times semalam.
Jualan itu termasuk katalog rakaman muzik penyanyi berkenaan selain hasil kerjanya sebagai penulis lagu termasuk lagu popular seperti Born in the U.S.A., demikian menurut sumber yang arif tentang penjualan tersebut.
Tiada pengumuman terbuka dibuat. Seorang jurucakap Sony Group enggan mengulas lanjut, manakala Sony Music pula tidak memberikan jawapan kepada permintaan agensi berita AFP supaya memberikan butiran tentang berita tersebut.
Springsteen merupakan bintang terbaharu yang dilaporkan menjual katalog muziknya selepas perkara serupa dilakukan oleh  Bob Dylan, Stevie Nicks dan Neil Young.
Pada tahun lalu, Dylan menjual katalog penuhnya pada harga AS$300 juta (RM1.2 bilion) kepada Universal Music Publishing Group, manakala Nicks menjual pegangan majoriti dalam katalognya sekitar AS$100 juta (RM420 juta).
Springsteen, 72, mengikat kontrak bersama Columbia Records milik Sony sepanjang kerjayanya. Dia menjual lebih 150 juta unit piring hitam. – AFP


Dua suspek curi Toyota Hilux ditahan
Oleh NOR SHAFAWATI YUP

16 Disember 2021, 7:29 pm
SEREMBAN – Kegiatan curi kenderaan pacuan empat roda (4WD) jenis Toyota Hilux di Negeri Sembilan sejak awal bulan ini berjaya ditumpaskan dengan penahanan dua lelaki semalam.
Ketua Jabatan Siasatan Jenayah Negeri Sembilan, Asisten Komisioner Muhammad Izzudin Runggai berkata, kedua-dua suspek berusia 47 dan 56 tahun itu ditahan sepasukan pegawai dan anggota polis dari Jabatan Siasatan Jenayah, Ibu Pejabat Polis Kontinjen (IPK) Negeri Sembilan kira-kira pukul 11.30 malam di Taman Perumahan Asahan, Melaka.
“Dalam serbuan ini, pihak polis telah menjumpai sebuah kenderaan dan pelbagai jenis peralatan digunakan oleh suspek untuk mencuri kenderaan jenis Toyota Hilux.
“Ini termasuk empat unit kawalan elektronik (ECU) Toyota Hilux yang telah diubahsuai, mesin pengisar, mesin ‘cordles’ (tanpa wayar), pemotong wayar dan pelbagai peralatan lain,” katanya dalam kenyataan di sini hari ini.
Muhammad Izzudin berkata, dengan tertangkapnya kedua-dua suspek tersebut, pihak polis Negeri Sembilan berjaya menyelesaikan dua kes curi Toyota Hilux yang berlaku di negeri ini awal bulan Disember lalu.
“Setakat ini kedua-dua suspek masih ditahan reman bermula 15 hingga 17 Disember 2021 dan siasatan masih diteruskan dan kes disiasat mengikut Seksyen 379A Kanun Keseksaan iaitu mencuri kenderaan,”ujarnya.-K! ONLINE


Omicron merebak terlalu pantas
Oleh KOSMO!

16 Disember 2021, 7:30 pm
GENEVA – Pertubuhan Kesihatan Sedunia (WHO) memberi amaran bahawa varian baharu Covid-19, Omicron merebak pada kepantasan yang tidak pernah dilihat sebelum ini serta menyebabkan vaksin sedia ada kurang berkesan, lapor laman berita Mail Online kelmarin.
WHO bagaimanapun berkata, vaksin masih memberikan ‘perlindungan ketara’ daripada koronavirus.
Ketua Pengarah WHO, Dr. Tedros Adhanom Ghebreyesus berkata,  varian yang pertama kali dikesan di Afrika Selatan dan Hong Kong pada  bulan lepas dan telah dilaporkan oleh 77 negara itu tidak boleh diketepikan dan dianggap sebagai ‘ringan’.
“Omicron merebak pada kadar yang tidak pernah dilihat pada  mana-mana varian sebelum ini.
“Walaupun Omicron menyebabkan penyakit yang kurang teruk, bilangan kes yang banyak sekali lagi boleh mengatasi sistem kesihatan yang tidak bersedia,” katanya.
Beliau tanpa memberikan butiran khusus menambah, bukti yang berkembang menunjukkan penurunan kecil dalam keberkesanan vaksin terhadap varian tersebut.

Satu kajian di dunia nyata yang diterbitkan kelmarin Selasa menunjukkan vaksin Covid-19 Pfizer-BioNTech kurang berkesan di Afrika Selatan dalam memastikan individu yang dijangkiti virus itu tidak dimasukkan ke hospital. Varian Omicron muncul di Afrika Selatan pada  bulan lalu.
Namun, Pengarah kecemasan WHO, Mike Ryan berkata bahawa vaksin tidak gagal dan tetap memberikan perlindungan yang ketara terhadap penyakit yang teruk dan kematian.
“Persoalannya adalah sejauh mana perlindungan vaksin sedia ada yang digunakan kini mampu menyelamatkan nyawa terhadap semua varian dan sejauh manakah kami kehilangan perlindungan terhadap penyakit teruk dan kematian melibatkan varian  Omicron.
“Data menunjukkan bahawa terdapat perlindungan yang ketara,” kata Ryan.
Tedros berkata, suntikan dos penggalak boleh memainkan peranan dalam mengekang penyebaran Covid-19, selagi individu yang paling memerlukan perlindungan juga mendapat akses terhadapnya. – AGENSI


Tembakan dilepaskan selepas suspek capai senapang patah
Oleh EDDY AQMAL MOHAMED HAMIDI

16 Disember 2021, 6:05 pm
KUCHING – Pihak polis terpaksa melepaskan dua das tembakan ke arah seorang suspek yang cuba melarikan diri daripada pemeriksaan selepas lelaki itu dilihat memegang selaras senapang patah ketika cuba dihampiri semalam.
Pesuruhjaya Polis Sarawak Datuk Aidi Ismail memaklumkan, selepas kereta jenis Proton Saga dipandu suspek berjaya dihentikan dengan tiga das tembakan di tayar, anggota polis telah cuba menghampirinya untuk diperiksa dan terlihat suspek sedang memegang selaras senapang patah.
“Ketika cuba menghampiri kereta itu, tiba-tiba anggota polis terlihat suspek memegang selaras senjata api dan untuk mempertahankan diri, sebanyak dua das tembakan telah dilepaskan ke arah suspek.
“Dalam kejadian itu, pihak polis telah merampas senapang patah tersebut dan beberapa butir peluru hidup dari dalam kenderaan dipandu suspek yang disahkan meninggal dunia di tempat kejadian oleh pegawai perubatan,” katanya ketika dihubungi hari ini.
Menurut Aidi, semakan rekod mendapati si mati yang merupakan warga tempatan berusia 24 tahun mempunyai 14 rekod jenayah lampau dengan pelbagai kesalahan jenayah seperti curi kenderaan, penipuan dan penyalahgunaan dadah.
“Kesemua lima anggota polis yang terlibat juga telah ditukarkan serta merta dan ditempatkan di Bahagian Pentadbiran Ibu Pejabat Polis Daerah (IPD) Kuching sehingga menunggu siasatan selesai dijalankan.

“Siasatan berhubung kejadian dijalankan di bawah Seksyen 307 Kanun Keseksaan serta Seksyen 8(a) Akta Senjatapi 1960 dan pihak polis menasihati orang awam agar tidak membuat sebarang spekulasi mengenai kejadian itu agar tidak menjejaskan siasatan selain demi menghormati keluarga si mati,” ujar beliau.
Terdahulu, Aidi sebelum ini dilaporkan mengesahkan kejadian anggota polis trafik IPD Kuching yang melepaskan tembakan ketika cuba menahan sebuah kereta selepas ia dipandu dalam keadaan bahaya di Jalan Simpang Tiga Kuching, di sini semalam.
Aidi berkata, kejadian berlaku kira-kira pukul 7.20 petang semalam ketika pasukan peronda sedang melakukan tugas rondaan di Jalan Wan Alwi di sini dan terserempak dengan sebuah Proton Saga yang dipandu dalam keadaan mencurigakan.
“Pasukan peronda telah mengarahkan pemandu untuk berhenti dan diperiksa namun suspek sebaliknya memecut dan cuba melarikan diri malah kereta dipandunya turut melanggar lima buah kenderaan milik orang awam di persimpangan lampu isyarat di Jalan Simpang Tiga.
“Demi menjaga keselamatan dan harta benda orang awam, sebanyak tiga das tembakan telah dilepaskan ke arah tayar kenderaan dipandu suspek dan menyebabkan kenderaan itu berhenti,” ujar beliau. – K! ONLINE


Rompak RM700,000, dua lagi pegawai SPRM ditahan
Oleh NOR AZIAH MAT NOH

16 Disember 2021, 6:08 pm
KUALA LUMPUR – Polis Diraja Malaysia (PDRM) mengesahkan dua lagi pegawai Suruhanjaya Pencegahan Rasuah Malaysia (SPRM) ditahan bagi membantu siasatan kes rompakan berkumpulan melibatkan kerugian RM700,000 yang berlaku pada 10 Disember lalu.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, tangkapan dan siasatan lanjut dijalankan Unit Siasatan Jenayah Terkelas (USJT) Bukit Aman dan kedua-dua suspek telah ditahan reman.
“Kedua-dua pegawai SPRM itu masing-masing berumur 37 tahun dan 39 tahun telah ditahan reman selama empat hari bermula hari ini sehingga 19 Disember depan.
“Siasatan ke atas kedua-dua suspek dijalankan di bawah Seksyen 395 Kanun Keseksaan atas kesalahan rompakan berkumpulan,” katanya dalam satu kenyataan hari ini.
Kosmo! sebelum ini melaporkan, dua termasuk seorang pegawai SPRM direman selama tiga dan empat hari atas kesalahan merompak seorang ahli perniagaan di sebuah kediaman Jalan Ampang.
Dalam kejadian itu, tiga lelaki memperkenalkan diri sebagai pegawai penguat kuasa sebuah agensi penguat kuasa sebelum memecah masuk rumah seorang ahli perniagaan berusia 50-an.

Dua daripada suspek termasuk seorang pegawai penguat kuasa masing-masing berusia 30-an kemudiannya berjaya ditahan manakala, seorang lagi suspek masih bebas. – K! ONLINE


Rakaman kenyataan saksi meninggal dunia diterima kes Guan Eng
Oleh NORLIZAH ABAS

16 Disember 2021, 5:17 pm
KUALA LUMPUR – Rakaman kenyataan seorang ahli perniagaan yang ditemukan maut selepas terjatuh dari sebuah kondominium mewah di Pulau Pinang, dua bulan lalu, diterima masuk sebagai keterangan dalam perbicaraan kes rasuah Lim Guan Eng.
Mahkamah Sesyen di sini hari ini membenarkan permohonan pihak pendakwaan agar kenyataan mendiang Datuk Ewe Swee Kheng ditandakan sebagai eksibit dan digunakan pada perbicaraan kes projek terowong dasar laut dan jalan utama melibatkan bekas Ketua Menteri.
Hakim Azura Alwi ketika memutuskan demikian berpuas hati, pihak pendakwaan berjaya membuktikan bahawa ahli perniagaan tersebut telah meninggal dunia dan fakta berkenaan tidak dipertikai oleh pihak pembelaan.
Swee Kheng, 53, yang sepatutnya dipanggil sebagai saksi pendakwaan ke-15, meninggal dunia pada pukul 5.37 pagi, 5 Oktober lalu selepas ditemukan di bahagian bawah kondominium mewah The Palazzo, Jalan Kelawei, Pulau Pinang manakala sebab kematian ialah kecederaan berganda akibat jatuh daripada tempat tinggi.
Mahkamah berpendapat, kenyataan yang diberikan kepada pegawai perakam Suruhanjaya Pencegahan Rasuah Malaysia (SPRM), Penolong Penguasa Mohd. Nazri Mansor ketika siasatan, direkodkan berdasarkan Seksyen 30(8) Akta SPRM.
Beliau turut berpuas hati, mendiang telah menandatangani semua kenyataan dan sebarang pertikaian berhubung ketidakpatuhan subseksyen atau isu penambahan dalam kenyataan yang tidak ditandatangan secara ringkas (initial), telah dijelaskan oleh pegawai perakam tersebut.

Menurut Azura, isu berhubung jawapan yang tertinggal dan tulisan pada beberapa muka surat kenyataan tersebut telah diterangkan oleh pegawai perakam dan perkara itu tidak menjejaskan kebolehterimaan kenyataan tersebut di mahkamah.-K! ONLINE


Rekod cemerlang, namun kesalahan jejaskan pekerjaan kamu – Hakim
Oleh NUZULSHAM SHAMSUDDIN

16 Disember 2021, 5:27 pm
KUALA LUMPUR – “Kamu lama dalam perkhidmatan ini (dalam kerajaan), dan saya lihat rekod pun cemerlang, namun akibat kesalahan yang dilakukan, kamu terpaksa menanggung dan menjejaskan pekerjaan kamu.”
Demikian kata Hakim Mahkamah Sesyen Azura Alwi terhadap seorang pembantu tadbir sebuah hospital selepas dijatuhi hukuman denda RM8,000 atas pertuduhan menjalankan perniagaan tanpa kebenaran ketika masih berkhidmat sebagai penjawat awam.
Hakim Azura menjatuhkan hukuman denda itu terhadap Suzana Murni Mansor, 53, selepas wanita itu mengaku bersalah atas pertuduhan pilihan yang disabitkan ke atasnya.
Sekiranya tertuduh gagal membayar jumlah denda itu dia boleh dipenjara lima bulan dan tertuduh membayar jumlah denda tersebut.
Mengikut pertuduhan, tertuduh didakwa sebagai pegawai badan awam iaitu Pembantu Tadbir Gred N22 di Jabatan Pengurusan Fasiliti Bersepadu, sebuah hospital kerajaan terikat di sisi undang undang supaya tidak mengambil bahagian dalam perniagaan.
Ia sebagaimana diperuntukkan di bawah Peraturan 4(1), Jadual Kedua, Bahagian II Akta Badan-Badan Berkanun (Tatatertib dan Surcaj) 2000 yang mana tertuduh telah mengambil bahagian dalam perniagaan, iaitu sebagai pemilik Syarikat Fana Global Resources yang mendapat kerja membekal dan menghantar sarung kaki kepada kakitangan hospital kerajaan terbabit yang bernilai RM44,500.

Kesalahan itu dilakukan di Jabatan Pengurusan Fasiliti Bersepadu, di sebuah hospital kerajaan di sini pada Disember 2016.
Berikutan itu pertuduhan dikemukakan mengikut Seksyen 168 Kanun Keseksaan yang memperuntukkan hukuman penjara maksimum setahun atau denda atau kedua-duanya.
Seksyen itu bermaksud mana-mana penjawat awam, supaya tidak mengambil bahagian dalam perniagaan.
Terdahulu tertuduh yang tidak diwakili peguam memohon mahkamah mengenakan hukuman ringan dengan alasan mempunyai tanggungan seperti pinjaman perumahan selain dua anak yang masih menuntut di Institut Pengajian Tinggi (IPT).
Bagaimanapun Timbalan Pendakwa Raya Suruhanjaya Pencegahan Rasuah Malaysia (SPRM) Noryusriza Zulkifli bersama Pegawai Pendakwa SPRM Mohd. Aliff Shaharuzaman memohon mahkamah mengenakan hukuman setimpal dengan mengambil kira kepentingan awam.
“Hukuman yang setimpal itu bukan sahaja kepada tertuduh malah kepada penjawat awam lain agar tidak melakukan kesalahan sama,” kata Noryusriza.K!ONLINE


KopTNB lancar MySenang.my, tawar diskaun dan rebat
Oleh ALWANI ZAFIRAH

16 Disember 2021, 5:52 pm
KUALA LUMPUR – Koperasi Tenaga Nasional Berhad (KopTNB) melancarkan MySenang.my yang membolehkan pengguna khasnya anggota koperasi memperbaharui cukai takaful dan cukai jalan secara dalam talian.
Pengerusinya, Rahamat Abdullah berkata, platform yang diperkenalkan itu menawarkan kaedah memperbaharui cukai jalan kereta dan motosikal dengan lebih mudah, pantas dan menjimatkan masa.
“Melalui pembaharuan takaful di platform ini, pengguna akan menerima diskaun sebanyak lima peratus dan rebat tiada tuntutan sehingga 20 peratus.
“Selain itu, kumpulan nasyid, UNIC dilantik menjadi duta kepada perkhidmatan ini dan terima kasih diucapkan kepada Suruhanjaya Koperasi Malaysia (SKM) yang telah memperuntukan dana bagi membiayai promosi MySenang.my,” katanya dalam Majlis Aspirasi Transformasi Bisnes KopTNB di sini hari ini.
Tambah Rahamat, keanggotaan KopTNB hanya terbuka kepada pekerja tetap dan anak syarikat TNB dan kini mempunyai seramai 19,050 anggota.
Dalam pada itu, KopTNB juga melaksanakan satu perjanjian menerusi memorandum persefahaman (MOU) bersama Kembara Ventures One Sdn Bhd dalam usaha memperluaskan agenda transformasi digital sektor koperasi negara.

Ketua Pegawai Eksekutifnya, Mohd. Marzuki Yasoa berkata, KopTNB mempunyai visi untuk menjadi pemangkin kepada usaha digitalisasi dalam sektor koperasi.
“Tujuannya, bagi membangunkan sistem integrasi Koptown Integrated Co-op System (KICS) serta membantu koperasi dalam menguruskan keanggotaan dan kewangan secara digital.
“Sejajar dengan inisiatif ini, KopTNB berharap KICS dapat melicinkan lagi operasi selain meningkatkan kemampuan dan daya saing koperasi-koperasi lain,” katanya. – K! ONLINE


Pelajar tingkatan tiga di Kluang trauma
Oleh NUR NABILAH RAHMAT

16 Disember 2021, 5:34 pm
KLUANG – Seorang pelajar lelaki tingkatan tiga sebuah sekolah menengah di daerah ini dilaporkan trauma selepas dibuli pelajar senior dalam kejadian yang berlaku pada 9 Disember lalu.
Timbalan Ketua Polis Daerah Kluang Deputi Superintendan Abdul Razak Abdullah Sani, mangsa yang mengalami sakit dada akibat kejadian sudah menerima rawatan sebagai pesakit luar di Hospital Enche’ Besar Hajjah Khalsom di sini.
“Pada 6.18 petang semalam, Ibu Pejabat Polis Daerah (IPD) Kluang menerima satu laporan polis berkaitan seorang pelajar sebuah sekolah menengah yang dibuli oleh pelajar lebih senior.
“Hasil siasatan awal mendapati kejadian berpunca dari seorang pelajar senior yang tidak berpuas hati dengan sikap mangsa yang menyebabkan dia dibuli.
“Tindakan susulan dijalankan oleh Bahagian Siasatan Jenayah IPD Kluang untuk mengesan suspek yang terlibat,” katanya dalam satu kenyataan di sini hari ini.-K! ONLINE


35 peratus rakyat Perak sudah ambil dos ketiga
Oleh SHAMSUL KAMAL AMARUDIN

16 Disember 2021, 5:42 pm
IPOH – Kira-kira 226,000 orang atau 35 peratus daripada keseluruhan penduduk Perak sudah mengambil dos penggalak atau dos ketiga vaksin Covid-19 setakat 13 Disember lalu.
Pengerusi Jawatankuasa Kesihatan, Sains, Alam Sekitar dan Teknologi Hijau negeri, Mohd. Akmal Kamarudin berkata, pihaknya dimaklumkan bahawa ada penduduk terutama warga emas yang enggan mengambil dos penggalak bercampur iaitu jenama lain daripada jenis vaksinasi yang mereka ambil sebelum ini.
Jelasnya, kerajaan negeri juga maklum mengenai kaedah yang digunakan di Selangor yang mengambil inisiatif menyediakan dos vaksin jenama sama kepada mereka yang enggan mengambil dos bercampur.
“Kita akan beri perhatian terhadap perkara ini termasuk dibawa dalam mesyuarat Pasukan Petugas Khas Imunisasi Covid-19 (CITF) oleh Setiausaha Kerajaan Negeri (Datuk Ahmad Suadi Abdul Rahim),” katanya ketika sesi penggulungan portfolionya pada Sidang Dewan Undangan Negeri Perak di sini hari ini.
Sementara itu, Mohd, Akmal menjelaskan setakat Oktober lalu, seramai 1,012 penjawat awam di Perak yang belum divaksin dengan pelbagai alasan seperti perubatan serta enggan menerima suntikan vaksin tersebut.
Pada masa sama, menurut beliau, seramai 69 guru Kelas al-Quran dan Fardu Ain (KAFA) yang masih enggan divaksinasi dengan pelbagai alasan.-K! ONLINE


Agong, Raja Permaisuri singgah makan di KFC
16 Disember 2021, 5:31 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah mencemar duli untuk santapan tengah hari di sebuah restoran makanan segera, Kentucky Fried Chicken (KFC) di Jalan Ipoh, Kuala Lumpur, hari ini.
Menerusi satu hantaran di Facebook Istana Negara, Yang di-Pertuan Agong serta Raja Permaisuri Agong berkesempatan singgah di restoran tersebut dalam perjalanan keberangkatan pulang ke Istana Negara dari Istana Abdulaziz, Kuantan, Pahang.
“Seri Paduka Baginda berdua turut berkenan menikmati santapan tengah hari di tingkat atas restoran tersebut bersama pengunjung-pengunjung yang lain.
“Seri Paduka Baginda berkenan singgah di restoran tersebut dalam perjalanan keberangkatan pulang ke Istana Negara dari Istana Abdulaziz, Kuantan, Pahang,” katanya hari ini.
Tambahnya, Seri Paduka Baginda berdua turut berkenan menyantuni dan beramah mesra bersama pengunjung-pengunjung dan pekerja-pekerja restoran tersebut. – K! ONLINE


LZS, SIRIM bantu tingkat ekonomi usahawan asnaf
Oleh NORHAYATI YAHAYA

16 Disember 2021, 5:57 pm
SHAH ALAM – Seramai 20 usahawan asnaf berjaya dipertingkatkan kemahiran mengikut trend pasaran terkini menerusi program bersama SIRIM Berhad.
Ketua Pegawai Eksekutif LZS, Saipolyazan M. Yusop berkata, kemahiran mereka diasah menerusi Program Pemerkasaan Usahawan dan Transformasi Pembangunan Inovatif Lembaga Zakat Selangor (LZS) bagi mempertingkatkan taraf hidup mereka.
Katanya, kesemua mereka mengikuti program tersebut selama sembilan bulan termasuk enam bulan pemantauan dilakukan pihak SIRIM.
“Program ini bertujuan membangun dan mempertingkatkan tahap pembungkusan serta pelabelan usahawan asnaf mengikut trend dan pasaran terkini bagi membolehkan perniagaan mereka berkembang maju sekali gus menembusi pasaran baru.
“Berdasarkan audit pemantauan jualan dan premis yang dijalankan ke atas usahawan asnaf bagi tahun 2020, terdapat peningkatan jualan secara purata sebanyak 50 peratus selepas menggunakan pembungkusan baru,” katanya pada sidang akhbar selepas menyampaikan sijil dan label kepada para usahawan asnaf di ibu pejabat SIRIM di sini hari ini.-K!ONLINE


488 wartawan dipenjarakan di seluruh dunia
Oleh KOSMO!

16 Disember 2021, 5:30 pm
PARIS – Terdapat kira-kira 488 profesional media yang menjalani hukuman penjara di seluruh dunia, angka tertinggi sejak Pemberita Tanpa Sempadan (RSF) mula melakukan catatan lebih 25 tahun lalu, kata badan bukan kerajaan(NGO) tersebut hari ini.
Sebagai perbezaan, bilangan wartawan yang dibunuh pada tahun ini iaitu 46 orang adalah terendah sejak RSF mula melakukan pengiraan tahunan tersebut. Penurunan kematian itu antara lain,  berikutan situasi yang lebih stabil di Asia Barat.
“Bilangan wartawan yang dipenjarakan kerana pekerjaan mereka tidak pernah setinggi ini sejak RSF mula menyiarkan laporan tahunannya pada tahun 1995,” kata NGO yang memperjuangkan kebebasan media itu dalam satu kenyataan.
Angka penahanan pada tahun ini meningkat 20 peratus berbanding tahun lalu. Ia disebabkan oleh operasi pihak berkuasa terhadap media di Myanmar, Belarus dan Hong Kong.
RSF berkata, pihaknya juga tidak pernah melihat sebegitu ramai wartawan wanita ditahan pada 2021  iaitu 60 orang atau satu pertiga lebih ramai berbanding 2020.
China berada di tempat pertama dengan memenjarakan 127 wartawan diikuti Myanmar (53), Vietnam (43), Belarus (32) dan Arab Saudi (31).

Dalam perkembangan berkaitan, kebanyakan daripada 46 pembunuhan wartawan atau 65 peratus adalah pembunuhan yang dirancang.
Mexico dan Afghanistan sekali lagi muncul sebagai negara paling berbahaya kepada wartawan dengan masing-masing merekodkan tujuh serta enam kematian.
RSF turut merekodkan seramai 65 wartawan dan petugas media lain dijadikan tebusan di seluruh dunia termasuk 44 orang di Syria, 11 di Iraq dan sembilan di Yemen. – Agensi


FAMACorp meterai MOU bersama AORB Group
16 Disember 2021, 4:36 pm
KUALA LUMPUR – Lembaga Pemasaran Pertanian Persekutuan (FAMA) memperluaskan skop pemasarannya menerusi memorandum persefahaman (MOU) antara anak syarikatnya, FAMA Corporation Sdn. Bhd. (FAMACorp) dengan syarikat Alpha Ocean Resources Berhad Group (AORB) di ibu pejabat Lembaga Pertubuhan Peladang di sini hari ini.
Menteri Pertanian dan Industri Makanan, Datuk Seri Ronald Kiandee berkata, kerjasama strategik tersebut bertujuan membekalkan makanan kepada anak kapal milik AORB Group.
“Setakat ini, syarikat yang juga pengusaha kapal tuna berpengkalan di Pelabuhan Batu Maung, Pulau Pinang itu telah berdaftar dengan Jabatan Perikanan Malaysia. Buat masa ini, syarikat tersebut mempunyai empat buah kapal dan dijangka akan ditambah sebanyak 16 unit lagi pada tahun 2022 sebaik permit mereka diluluskan.
“Menerusi kerjasama ini, FAMA dijangka boleh membekalkan kepada 60 buah kapal pada tahun 2022 yang beroperasi di Lautan Hindi dengan nilai potensi sebanyak RM3 juta atau RM50,000 untuk setiap kapal.
“AORB Group juga telah menyatakan hasrat untuk bekerjasama dengan FAMA bagi urusan pembekalan keperluan barangan makanan seperti sayur-sayuran, buah-buahan dan barangan runcit bagi operator-operator kapal penangkapan ikan tuna di Lautan Hindi,” katanya ketika sidang akhbar di Lembaga Pertubuhan Peladang di sini hari ini.
Majlis tersebut turut dihadiri Pengerusi FAMA, Datuk Mohd. Fasiah Mohd. Fakeh; Ketua Pengarah FAMA, Datuk Zainal Abidin Yang Razali dan Pengerusi AORB Group, Datuk Muhammad Abdullah.

Katanya, pada 2 November tahun lalu, FAMACorp telah membuat pra perbekalan stok bekalan makanan kepada AORB Group berjumlah RM35,000 kepada dua buah kapal tuna iaitu Ibu Wira 1 dan Ibu Wira 2.
“Stok bekalan makanan ini melibatkan 56 Stock Keeping Unit (SKU) yang memberi manfaat kepada usahawan tempatan seperti Pertubuhan Peladang Kawasan (PPK), Pertubuhan Peladang Kebangsaan (NAFAS), Taman Kekal Pengeluaran Makanan (TKPM) dan Usahawan Industri Makanan.
“Antara skop kerjasama FAMACorp dan AORB Group termasuk memudahcara pembekalan stok makanan, mewujudkan platform perkongsian maklumat dalam bidang pembekalan stok makanan logistik serta aspek teknikal yang boleh memberikan manfaat kepada kedua-belah pihak,” jelasnya. – K! ONLINE


IPD sekitar Tangkak diminta buru Long Tiger
Oleh NUR ALINA HASSAN

16 Disember 2021, 4:46 pm
TANGKAK – Ibu Pejabat Polis Daerah (IPD) Tangkak mendapatkan khidmat bantuan daripada beberapa IPD berhampiran bagi usaha mengesan warga Rohingya yang meloloskan diri dari sel Mahkamah Majistret, di sini, pagi semalam.
Ketua Polis Daerah Tangkak, Superintendan Mohd. Fadhil Minhat berkata, bantuan terbabit melibatkan pihak polis dari IPD Muar, Segamat dan Jasin, Melaka.
“Operasi memburu suspek yang lebih dikenali sebagai Long Tiger masih berjalan sejak semalam (kelmarin). Polis melaksanakan Ops Tutup di semua laluan keluar dan masuk daerah Tangkak.
“Selain itu, khidmat anjing pengesan K9 juga digunakan selain mengadakan sekatan jalan raya (SJR) di sekitar daerah ini dalam usaha mengesan suspek,” katanya ketika dihubungi di sini hari ini.
Menurut beliau, sehingga kini, polis masih belum mendapat sebarang petunjuk berhubung lokasi sebenar warga Myanmar berkenaan ketika ini.
Kosmo! semalam melaporkan suspek, Long Tiger atau nama sebenarnya Abdul Hamim Ab. Hamid, 32, diburu polis selepas melarikan diri ketika ditempatkan dalam lokap Mahkamah Majistret Tangkak.

Mohd. Fadhil berkata, suspek berjaya meloloskan diri melalui pintu utama mahkamah pada pukul 11.55 pagi sebelum perbicaraannya bermula.
Orang ramai yang mempunyai maklumat boleh hubungi pegawai penyiasat IPD Tangkak di talian 06-9781222 sambungan 7465 atau menghubungi balai berhampiran.-K! ONLINE


AADK membenarkan lawatan penghuni pusat pemulihan sempena Hari Natal
Oleh NOR AZIAH MAT NOH

16 Disember 2021, 5:07 pm
PETALING JAYA – Agensi Antidadah Kebangsaan (AADK) memberi kebenaran khas kepada ahli keluarga dan penjaga untuk sesi melawat peserta Program Rawatan dan Pemulihan di Pusat Pemulihan Penagihan Narkotik (Puspen) di seluruh negara bersempena sambutan Hari Natal tahun ini.
AADK dalam satu kenyataan berkata, sesi lawatan khas secara bersemuka itu hanya dibenarkan di negeri yang berada dalam Fasa 4 Pelan Pemulihan Negara (PPN) manakala negeri-negeri yang belum mencapai fasa itu hanya dibenarkan membuat pertemuan secara online.
“Kebenaran bersemuka itu perlu mematuhi prosedur operasi standard (SOP) PPN yang ditetapkan termasuk hanya pelawat yang lengkap dua dos vaksin sahaja dibenarkan bagi tempoh lima hari bermula 25 hingga 29 Disember tahun ini.
“Setiap ahli keluarga dan penjaga perlu membuat janji temu dengan pihak Puspen bagi mengelakkan kesesakan dan melancarkan perkhidmatan AADK sekali gus mengelakkan risiko penularan jangkitan wabak Covid-19,” kata kenyataan itu hari ini.
Menurut AADK, permohonan janji temu itu boleh dibuat menerusi pangggilan telefon, khidmat pesanan ringkas (SMS), pesanan aplikasi WhatsApp, surat atau e-mel kepada pegawai pemulihan terlibat.
“Lawatan secara walk-in adalah tidak dibenarkan sama sekali dalam tempoh pandemik ini dan maklumat lanjut boleh diperoleh dengan menghubungi Puspen berkaitan atau melayari laman web rasmi AADK di www.adk.gov.my.

“Sesi lawatan keluarga itu diharap memberi ruang dan peluang kepada keluarga serta penjaga untuk bertemu mesra sebagai pendekatan teraputik dalam menyokong pemulihan peserta yang berada dalam institusi,” ujarnya. – K! ONLINE


Penat buat kejutan hari lahir, suami tak layan
Oleh NIA AMIRA NAJWA AZMI

16 Disember 2021, 4:53 pm
PETALING JAYA – Keterujaan seorang wanita menunggu kepulangan suaminya untuk membuat kejutan hari jadi bertukar hampa selepas lelaki berkenaan tidak melayan sebaliknya tergesa-gesa masuk ke rumah dan membuat perkara lain.
Berdasarkan sebuah video berdurasi 39 saat yang dikongsikan di media sosial Tiktok, @Saha, seorang wanita kelihatan teruja untuk membuat kejutan hari jadi kepada suaminya namun tidak dilayan.
Sebaik saja suaminya membuka pintu rumah, wanita itu pantas menyanyikan lagu hari jadi buatnya. Namun lelaki itu dengan selamba tidak menghiraukan isterinya langsung dan terus menuju ke tempat lain sambil membuat muka ketat.
Bukan saja tidak melayan isteri, malah sedikit senyuman pun tidak diberi. Perkara itu membuatkan wanita tersebut kecewa, namun dia tetap tersenyum bagi menyembunyikan perasaan sedihnya.
Susulan perkongsian itu, rata-rata orang ramai merasa marah dan memberi nasihat terhadap suaminya itu kerana tidak membuat sebarang reaksi terhadap isteri yang sanggup membuat kejutan.
“Saya pun kerja tapi balik penat kerja macam mana sekali pun tidak pernah sekali tunjuk letih pada isteri. Berapa banyak masalah kita sekali pun, jangan lupa dia isteri kita,” ujar @AimanSafwan.

“Kalau nak murah rezeki, nak hidup senang tolong bahagiakan isteri. Tak miskin dan tak merempat pun kalau kalahkan ego untuk keluarga sendiri yg membawa hingga ke akhirat,” kata @dyidee.
“Jangan sampai isterimu tiada lagi senyuman. Masa tu mungkin ada yang sedang menghargainya,” jelas @Darwisya. – K! ONLINE


Kenaikan harga barangan, perlu kerjasama semua pihak
16 Disember 2021, 5:03 pm
KUALA LUMPUR – Usaha memerangi pengaruh orang tengah yang menyumbang kepada kenaikan harga barangan keperluan harian memerlukan kerjasama semua pihak termasuk dalam kalangan peladang, penternak, petani dan nelayan.
Menteri Pertanian dan Industri Makanan, Datuk Seri Ronald Kiandee berkata, pihaknya telah melakukan pelbagai program bagi memutuskan rantaian kebergantungan terhadap orang tengah seperti bantuan dana.
“Kita telah menjalankan pelbagai program bagi memastikan peladang, penternak, petani dan nelayan tidak bergantung kepada orang tengah antaranya bantuan dana. Kita memberi ruang dan dana kepada mereka untuk menggunakan dana tersebut bagi mengelakkan mereka terlalu bergantung kepada orang tengah.
“Orang tengah ini sudah lama wujud dan berada di semua sektor, mereka mempengaruhi produk agro makanan seperti racun, makanan ternakan dan baja yang menyebabkan harga pengeluaran meningkat naik,” katanya ketika sidang akhbar di Ibu Pejabat Lembaga Pertubuhan Peladang di sini hari ini.
Mengulas lanjut, Kementerian Pertanian dan Industri Makanan (MAFI) juga mengambil kira perspektif penternak, peladang, petani dan nelayan bagi memastikan kebajikan mereka tidak terabai.
“Isu kenaikan harga barangan ini tidak diambil menerusi perspektif pengguna atau pembeli sahaja, kita juga mengambil kira perspektif golongan yang terlibat seperti penternak, peladang dan petani bagi memastikan kebajikan mereka terjaga.

“Setakat ini, kerajaan menerusi kementerian terlibat telah membina lebih 100 pusat pengumpulan hasil pertanian yang dibina di seluruh negara seperti pasar tani dan pasar tamu,” jelasnya.
Katanya, usaha berterusan tersebut telah diwujudkan menerusi Lembaga Pemasaran Pertanian Persekutuan (FAMA) dan Lembaga Pertubuhan Peladang (LPP).
“Sehubungan itu, semua pihak harus berkerjasama dan bertanggungjawab dalam memutuskan kebergantungan terhadap orang tengah yang turut mempengaruhi rantaian pemasaran agro makanan di negara ini,” ujarnya. – K! ONLINE.


Pesara polis mengaku tidak salah tembak kucing jantan sampai mati
Oleh NUZULSHAM SHAMSUDDIN

16 Disember 2021, 4:51 pm
SELAYANG – Seorang pesara polis mengaku tidak bersalah di Mahkamah Majistret di sini hari ini atas pertuduhan iaitu melakukan khianat dengan menembak seekor kucing jantan sehingga mati tahun lalu.
Tertuduh Zainol Abidin Md. Zain, 64, membuat pengakuan tidak bersalah tersebut selepas pertuduhan terhadapnya dibacakan di hadapan Majistret Nik Fadli Nik Azlan.
Mengikut pertuduhan, Zainol Abidin didakwa dengan sengaja melakukan khianat dengan membunuh seekor kucing dengan cara menembak menggunakan senjata miliknya iaitu selaras senapang patah.
Bagi pertuduhan itu, tertuduh didakwa mengikut Seksyen 428 Kanun Keseksaan yang memperuntukkan hukuman penjara maksimum hingga tiga tahun, atau denda, atau kedua-duanya sekali jika sabit kesalahan.
Kesalahan itu didakwa dilakukan di kawasan kebun sebuah kampung di Kuang di sini pukul 6.40 petang pada 1 Julai 2020.
Dalam pada itu, tertuduh juga turut mengaku tidak bersalah atas pertuduhan melepaskan tembakan di tempat awam yang tidak dijadikan sebagai padang tembak tanpa sebarang sebab yang dibenarkan oleh undang-undang dengan menggunakan senjata sama yang didakwa mengikut Seksyen 39 Akta Senjata 1960 (Akta 206) yang boleh dihukum dibawah Seksyen 43 akta sama pada waktu dan tempat sama.

Hukuman bagi seksyen itu memperuntukkan hukuman penjara maksimum setahun, atau denda tidak lebih RM2,000 atau kedua-duanya sekali jika sabit kesalahan.
Terdahulu Timbalan Pendakwa Raya Wan Nur Iman Wan Ahmad Afzal menawarkan jaminan RM4,000 dengan seorang penjamin bagi setiap pertuduhan.
Namun tertuduh yang diwakili peguam Yayasan Bantuan Guaman Kebangsaan (YBGK) M. Mariappan merayu jaminan dikurangkan dengan alasan anak guamnya adalah seorang pesara dan menanggung isteri serta tujuh anak.
Selepas mendengar permohonan kedua-dua belah pihak, mahkamah kemudian membenarkan tertuduh diikat jamin RM2,500 bagi setiap pertuduhan dengan seorang penjamin.
Tarikh 24 Februari 2022 ditetapkan untuk sebutan kes. – K!ONLINE


Ramai bantah cadangan larangan bawa telefon bimbit ke sekolah
Oleh ALWANI ZAFIRAH

16 Disember 2021, 4:13 pm
PETALING JAYA – Orang ramai bantah ura-ura telefon bimbit tidak dibenarkan bawa ke sekolah kerana menyumbang kepada kes buli.
Terbaharu, seramai 10 orang pelajar Maktab Rendah Sains Mara (MRSM) yang dikenal pasti terlibat dalam kejadian buli pada 10 Disember lalu telah ditamatkan pengajian mereka berkuat kuasa 14 Disember 2021.
Menurut laporan yang dikeluarkan, punca kejadian yang berlaku adalah disebabkan menegur rakan agar tidak menonton video lucah.
Susulan dari kejadian tersebut, sesetengah ibu bapa menggesa supaya pihak pengurusan sekolah memperketatkan larangan membawa telefon bimbit.
Sementara itu, rata-rata orang ramai dilihat bantah dan luah rasa tidak puas hati dengan cadangan tersebut
“Oh bagus idea itu, berlakunya kes buli kerana telefon dibenarkan di sekolah dan asrma. Lepas ini tiada lagi kes buli di sekolah sebab telefon dah dilarang dan baru tahu rupanya bawa telefon bimbit punca masalah buli,” kata @Syukrih.

“Tak ada telefon, tak viral, tak ada kes, tak ada kerja lebih, tak menyusahkan staf. Itu perkara utamanya kan, nak suruh pelajar bersabar? Lebih baik rakam dan tularkan dan baru ada tindakan,” kata @Mac!.
“Masalahnya perangai pelajar tak betul. Tapi kau salahkan isu penggunaan telefon bimbit tak boleh bawa ke sekolah,” kata @Razzi_NG. – K! ONLINE


Touch’n Go, Smart Tag akan dihentikan laluan tol Juru hingga Skudai
Oleh KOSMO!

16 Disember 2021, 4:42 pm
PETALING JAYA – Transaksi tol menggunakan teknologi Radio Frequency Identification (RFID) akan dilaksanakan untuk kenderaan ringan persendirian (Kelas 1) di laluan Juru, Pulau Pinang hingga Skudai, Johor di Lebuh Raya Utara-Selatan bermula 15 Januari depan.
Kementerian Kerja Raya (KKR) berkata, langkah ini bagi mengurangkan kesesakan yang berlaku di plaza tol.
“Ia bertepatan dengan keperluan dan kehendak pelanggan lebuh raya serta selari dengan perkembangan teknologi masa kini.
“Pelaksanaan RFID juga selaras dengan Rancangan Induk Sistem Pengangkutan Pintar (Intelligent Transport System-ITS Blue Print) yang diterajui oleh KKR termasuklah pelaksanaan Sistem Tol Aliran Bebas Pelbagai Lorong (MLFF),” katanya dalam satu kenyataan di sini hari inni.
Tambahnya, RFID juga menawarkan sekuriti tunai digital dan tambah nilai tanpa tunai melalui penggunaan Touch ‘n Go e-wallet tanpa perlu mengunjungi kaunter tambah nilai.
Selain itu, katanya, kutipan tol menggunakan kad Touch ‘n Go dan Smart Tag masih lagi disediakan namun akan dihentikan secara berperingkat.

“Pihak KKR dan Lembaga Lebuh Raya Malaysia (LLM) ingin mengajak pengguna lebuh raya segera beralih kepada sistem pembayaran tol RFID bagi menikmati perjalanan yang lebih baik dan mudah seiring perkembangan teknologi masa kini,” ujarnya.
Tambahnya, orang ramai boleh mendapatkan tag RFID secara online menerusi Touch ‘n Go e-wallet, portal Touch ‘n Go atau ejen pemasaran yang dilantik. – K! ONLINE